title: Dialoginen filosofia

text: Hankamäki on arvostellut systeemifilosofisia dialogisuusnäkemyksiä teknispainotteisuudesta ja siitä, ettei niiden tuloksena ole välttämättä aito keskustelu vaan pikemminkin kuulustelu. Esimerkiksi luontoon kohdistuvaa interrogatiivisen tiedonhankinnan strategiaa alkaa helposti leimata perinteinen subjekti–objekti-jako sekä haltuunoton ja valloittamisen pyrkimys, jolloin tutkija tulee rajanneeksi kysymykset vain hyötymisnäkökohtien mukaisiksi luoden siten välineellisen käyttösuhteen luontoon. Tällainen kysyminen ei ole perimmältään sokraattista. Jo kysymysten asettamiseen sinänsä voidaan katsoa liittyvän vallan käyttöä, kun taas sokraattinen kysyminen luovuttaa vallan "toiselle ihmiselle", joka saa tilaisuuden vastata. Koska luonto ei voi olla subjekti, luonnolla ei ole tietoisen vastaamisen mahdollisuutta, vaan tutkija tulee väistämättä itse asettaneeksi mielen todellisuuteen kysymyksillään. Siksi interrogatiivinen ajattelu saattaa toistaa imperialismin ajalle tyypillistä todellisuuskäsitystä ja on vaarassa välineellistää aineellisen luonnon vielä esineellistävämmin kuin toisen ihmisen.


title: Dialoginen filosofia

text: Sen sijaan tutkijan suhdetta toiseen ihmiseen pitäisi leimata puhdas ymmärtämisen ja tiedon halu – tai ihmis- ja yhteiskuntatieteille yleisesti myönnetty pyrkimys olojen rakentavaan korjaamiseen. Interrogatiivimalleissa painotetun systeemiteorian sijasta Hankamäki niveltää dialogisuuden osaksi laajempaa transsendentaalifilosofista ihmiskäsitystä, etiikkaa ja antropologiaa Buberin ja Lévinasin tavoin. Sen lisäksi, että ihmiset ovat suhteessa toisiin ihmisiin ja ulkoiseen todellisuuteen (joka Buberin ja Lévinasin tapaan mielletään transsendentiksi), ihminen on dialogisessa suhteessa myös omaan itseensä ja historiaansa. Tästä Hankamäki johtelee teesinsä: ”Kohtele ihmisyyttä itsessäsi ja toisissa ihmisissä aina suurena arvoituksena.”


title: Dialoginen filosofia

text: Dialoginen filosofia on ollut viime aikoina mielenkiinnon kohteena kansainvälisen politiikan ongelmista psykoterapian metodikysymyksiin; esimerkiksi Buberin "Minä ja Sinä" -teoksen suomennoksen julkaisi alun perin Therapeia-säätiö vuonna 1986.


title: Dialoginen filosofia

text: Erityisaloilla dialogista filosofiaa ovat nykyisin hyödyntäneet psykoanalyysin ja psykiatristen sekä psykologisten terapiamuotojen lisäksi erityisesti ne laadullisen ihmistutkimuksen muodot, jotka nojautuvat persoonalliseen kohtaamiseen ja subjektiivisen tiedon hankintaan. Esimerkkejä tarjoavat etnometodologia ja teemahaastattelu. Dialogista metodologiaa voidaan hyödyntää myös taiteellisen tutkimuksen yhteydessä, jolloin tekijän, tutkijan tai teoksen katsotaan olevan dialogisissa (viittaus)suhteissa ympäristöönsä ja itseensä.


title: Dialoginen filosofia

text: Hankamäen mukaan Anarkismin tavoin dialoginen filosofia on ajattelutapa, joka sallii ja toivoo itseensä kohdistuvaa arvostelua. Tähän liittyvä muutosvoimaisuus ulottaa dialogisen filosofian osaksi Paul Feyerabendin edustamaa anarkistista tieteenfilosofiaa sekä Thomas Kuhnilta tunnettua tieteellisten vallankumousten tapahtumasarjaa.


title: Dialoginen filosofia

text: Dialoginen tietokäsitys noudattelee demarkaation ihannetta, eikä se pyri aktiivisesti ohjaamaan tai muokkaamaan todellisuutta. Sen sijaan dialoginen filosofia korostaa vaatimusta palauttaa tieteellinen tieto takaisin siihen elämänyhteyteen, jota se käsittelee ja josta se on peräisin. Tällä tavoin halutaan varmistaa dialogisen tietosuhteen eettisyys, toisin sanoen se, että tieto palvelee ihmisten pyrkimyksiä ymmärtää itseään ja todellisuuden ilmiöitä.


title: Dialoginen filosofia

text: Dialoginen filosofia ei tue hallinnallisin motiivein perusteltua tietokäsitystä (kuten niin sanottu hallintatiede) vaan emansipatorista eli vapauttamaan pyrkivää tiedon ihannetta. Siten sen voidaan katsoa vahvistavan liberaaleja ja demokraattisia poliittisia järjestelmiä, kuten asia oli jo antiikin Kreikassa. Dialogiin perustuvan demokratian vastakohta onkin latinan sanasta "”dicto”" (suom. ”sanella”) johdeltu diktatuuri joka perustuu diktaattorin harjoittamaan sanelupolitiikkaan ja sen mukaiseen oligarkiaan eli harvainvaltaan tai tyranniaan eli hirmu- tai yksinvaltaan.


title: Dialoginen filosofia

text: Dialogisen filosofian tunnetuimpana kriitikkona on pidetty Friedrich Nietzscheä, jonka asennoituminen negaatiota ja ristiriitaa hyödyntävään dialektiikkaan oli jyrkkää. Nietzsche halveksui avoimesti Sokratesta ja kysymiseen sekä vastaamiseen perustuvaa menetelmää siitä, että ryhtyessään kommentoimaan muiden näkemyksiä ihminen ei anna itselleen lupaa puhua omalla äänellään, kuten Nietzschen Zarathustra.


title: Dialoginen filosofia

text: Dialogin asemasta Nietzsche kannatti "”Jasagenia”" eli oikeutta sanoa itselleen ”kyllä”, ja siten hänen ajattelunsa oli omiaan johdattamaan pois kielteisyydestä, riippuvuudesta ja toiseudenvaraisuudesta: kohti iloista ja myöntävää filosofiaa. (Toisaalta myös dialogisen filosofian lähtökohtana pidetään nykyisin omaehtoista mielipiteiden- ja ilmaisunvapautta.)


title: Dialoginen filosofia

text: Kriittisyydestään huolimatta Nietzschen ei voida sanoa osoittaneen ymmärtämättömyyttä dialogista ajattelua kohtaan. Sen sijaan hänen arvostelunsa vaikuttimena oli halu kumota se traagisuus, joka hänen mielestään leimasi länsimaista kristillistä metafysiikkaa. Sille oli tyypillistä, että uskonto oli jumalien ensisijaisuuteen vedoten kieltänyt ihmisen. Vaikka myös uskonto joutui 1800-luvulla levinneen ateismin johdosta laajalti kyseenalaistetuksi, tämä ei riittänyt herättämään tämänpuoleista aistitodellisuutta lamaannuksen tilasta, vaan sekä immanentti että transsendentti todellisuus jäivät kielletyiksi, ja seurauksena oli eräänlainen kaksinkertaisen nihilismin (eli kiellon) tila.


title: Dialoginen filosofia

text: Sen korvaamiseksi Nietzsche luonnosteli oman oppinsa länsimaisen kulttuurin mailleen menosta ja uuden ”yli-ihmisen” ("Übermensch") aamuruskosta. Yli-ihminen edustaa ihmisen ihannetta äärimmillään halliten täydellisesti itseään ”ikuisen paluun” tilassa, jossa negaatiota ja ristiriitaa ei vallitse.


title: Dialoginen filosofia

text: Vaikka Nietzschen ajattelu oli dialogiin ja dialektiikkaan nähden kriittistä, hänkin tuli epäsuorasti hyödyntäneeksi dialogiseen filosofiaan liittyviä ajatuskulkuja ja olleeksi osa filosofian dialogiseen olemukseen liittyvää jännitteisyyttä. Nykyaikaisen vastakohdan sekä nietzscheläisyydelle että tieteen järkeisuskoisille valtapyrkimyksille tarjoaakin juuri Emmanuel Lévinasin filosofia, jonka mukaan etiikkaa ei tarvitse johdella tieto-opillisesta kiistelystä eikä sen mukaisesti kavennetusta näennäisdialogisuudesta.


title: Dialoginen filosofia

text: Sen sijaan dialogisuus, joka perustuu kokonaisvaltaiseen toisen ihmisen kasvojen kohtaamiseen, voisi Lévinasin mukaan muodostaa eettisen toiminnan ytimen niin, että etiikka voisi korvata tietämisen paikan aristoteelisena "prima philosophiana" eli tietoteoriaa edeltävänä ”ensimmäisenä filosofiana”. Tässä suhteessa dialoginen filosofia on osoittautunut yhtä tärkeäksi oikeuttaa kuin vaikeaksi perustella ilman dialogisia vastaväitteitä.


title: Kun on tunteet

text: Kun on tunteet on suomalainen mustavalkoinen elokuva vuodelta 1954. Sen pohjana ovat Maria Jotunin novellit "Rakkautta", "Matami Röhelin", "Josefiina" ja "Maantiellä" kokoelmasta "Rakkautta" (1907), "Kun on tunteet" ja "Hilda Husso" kokoelmasta "Kun on tunteet" (1913), "Käärme paratiisissa", "Pietari Suuren tapainen" ja "Onnellinen Heliina" kokoelmassa "Tyttö ruusutarhassa" (1927) sekä novelli "Rohdoskaupassa" kokoelmasta "Norsunluinen laulu" (1947). Sekä ohjauksesta että kuvauksesta vastaa Erik Blomberg. Hän on myös tuottanut elokuvan. Käsikirjoituksesta huolehti Mirjami Kuosmanen.


title: Kun on tunteet

text: Elokuvassa on peräti neljätoista päähenkilöä, joista Maija Karhin tulkitsema Viia nousee hieman muita suurempaan osaan. Hänen kauttaan siirrytään kohtauksesta toiseen. Viian ja talonmies Joosuan (Tarmo Manni) lemmentarina on jonkinlainen sidostarina episodimaisessa elokuvassa. Varsinainen episodielokuva "Kun on tunteet" ei kuitenkaan ole, kuten ei myöskään Jotunin novellien elokuvallinen vastine.


title: Kun on tunteet

text: "Suomen kansallisfilmografia 5" luonnehtii elokuvaa yhtenäiseksi kokonaisuudeksi, pienoiskuvaksi Jotunin novellien maailmasta. Neljätoista novelleista valittua henkilöä liitetään toisiinsa dialogein ja monologein. Kaikkia yhdistää ympäristön lisäksi rakkauden teema ja tihennetyn ajan luoma jännite. "Kun on tunteet" tapahtuu yhden päivän aikana pikkukaupungissa, jota esittää Porvoon vanhakaupunki. Elokuvaa on verrattu Max Ophülsin Arthur Schnitzler -elokuvaan "La Ronde" ("Intohimojen karuselli") vuodelta 1950.


title: Kun on tunteet

text: Elokuva alkaa suutari Lettusen naisasioista. Hulta Hempukka on vietellyt hänet ja Lettuska on saanut tarpeekseen. Talonmies Joosuan ja onnellisen Heliinan keskustelun kautta siirrytään leskirouva Myyrin makuuhuoneeseen. Hän käy piikansa Viian kanssa loputtoman tuntuista väittelyä siitä, kävikö joku mies Viian luona sopimattomaan aikaan. Sanailua kestää yhdeksän minuuttia ja siinä on käänteitä kerrakseen. "Ihan niin kuin Pietari Suuri", toteaa Viia emännästään.


title: Kun on tunteet

text: Viian ja Joosuan pikku kuhertelun kautta siirrytään synkkäsävyiseen kohtaukseen, jossa raskaana oleva nainen tulee asioimaan matami Röhelinin luona. Hän aikoo antaa vauvansa Röhelinin kasvatettavaksi. Seuraavaksi mennään torille Voilokin isännän Pekan reessä. Matkaan tarttuu myös Joosua ja sen aikana puhutaan ummet ja lammet. Torilla on myös Viia, joka tapaa puheliaan pelastusarmeijalaisen Josefiinan ja tekee kauppaa torikauppiaan kanssa.


title: Kun on tunteet

text: Pian seurataan Viian ja Joosuan romanssin edistymistä liiterissä, jonka jälkeen käydään vilkaisemassa tapahtumia Lettusen asunnossa. Viian ja Joosuan romanssi taas edistyy siihen malliin, että he käväisevät ostamassa vihkisormukset. Tämän jälkeen siirrytään jälleen Lettusen asuntoon, jossa kehittyy kolmiodraama. Lettuska ja Hulta Hempukka kiistelevät, kummalle Lettunen kuuluu. Lopulta naiset käyvät käsiksi toisiinsa ja saavat kumpikin taikinat naamallensa. Tuvassa riehumisen jälkeen seuraa Hilda Husson lähes seitsenminuuttinen puhelinkohtaus. Lopuksi seurataan elokuvan keskeisimmän parin Viian ja Joosuan herkkiä hetkiä yön vähitellen laskeutuessa pikkukaupungin ylle.


title: Kun on tunteet

text: Aikalaiskriitikoista Valma Kivitie antoi elokuvalle Elokuva-Aittaan vuonna 1954 kirjoittamassaan artikkelissa viisi tähteä. Hän kehui myös alkuperäismateriaalin eli novellien kirjoittajan tarkkasilmäistä ihmiskuvausta. Myös Helsingin Sanomien kriitikko Paula Talaskivi ilahtui Jotunin novellien löytämisestä elokuvaan. Kivitie kiitteli valojen ja varjojen luomaa tunnelmaa ja arvioi näyttelijäsuoritukset kauttaaltaan onnistuneiksi. Leo Nordberg kehui Uudessa Suomessa kuvauksen rauhallisuutta.


title: Kun on tunteet

text: Televisioesitysten yhteydessä eräät kriitikot kiittivät elokuvaa niin kerronnallisesti, näyttelijätyön kuin erityisesti sisällön kannalta. Tekijät ovat tavoittaneet "elävän draivin". Muoto on edellä aikaansa, vasta 2000-luvulla samanlainen rakenne on tullut muotiin. Mutta arvostelijan mielestä vielä muodon ohikin menee sisältö.


title: Chesterfield (savukemerkki)

text: Chesterfield on Altria Groupin savukemerkki. Tuotetta myydään Suomessa itsekäärittäväksi sekä kovapintaisissa askeissa, joissa savukkeita on 20 kappaletta EU-lainsäädäntöjen mukaisesti. Aiemmin Chesterfieldiä myytiin myös 17 savukkeen askeina, koska siitä saatiin tasahinta 3€. Tupakan verotuksen kiristyessä tuotekoista on luovuttu ja jäljellä on perusaski ja iso aski. Askeista oli aikoinaan monia eri kokoja, 17, 19, 20, 24 ja 30. EU:n lakien myötä askien koko on vakiintunut.


title: Chesterfield (savukemerkki)

text: Monia vuosia Chesterfield-savukkeita tuotti Liggett & Myers Tobacco Company. Vuonna 1999 Liggett myi L&M-, Lark-, ja Chesterfield -tuotemerkit Phillip Morris Companylle, joka tunnetaan nykyään nimellä Altria Group.


title: Esa Niiva

text: Esa Antero Niiva on lappeenrantalainen muusikko, joka on soittanut saksofonia muun muassa yhtyeissä Sleepy Sleepers, Leningrad Cowboys ja Mamba. Musiikillisen uransa Niiva on aloittanut lappeenrantalaisen Rock’n’roll-yhtyeen Jam Rock Bandin riveissä 1980-luvun alussa. Soittouralle kuuluu myös Lappeenranta Big Bandin jäsenyys. Nykyisin Niiva toimii soittaja-aliupseerina ja äänenjohtajana Maasotakoulun Rakuunasoittokunnassa Lappeenrannassa.


title: Esa Niiva

text: Esa Niiva on soittanut mm. seuraavilla levyillä:


title: Machine

text: Machine on Static-X:n toinen studioalbumi, joka julkaistiin 22. toukokuuta 2001. Se levytettiin Studio 508:ssa, Los Angelesissa, Kaliforniassa. Albumi nousi Yhdysvalloissa Billboard 200 -listan yhdennelletoista sijalle, ja se myi kultaa myytyään yli 600 000 kappaletta.


title: Lemun kirkko

text: Lemun kirkko on Lemussa nykyisen Maskun kunnan alueella sijaitseva keskiajalla rakennettu Pyhälle Olaville pyhitetty harmaakivikirkko. Se on rakennettu Markus Hiekkasen mukaan melko varmasti vuosien 1460 ja 1480 välissä. Lemun seurakunnan itsenäistyttyä Nousiaisista viimeistään vuonna 1404 omaksi hallinto- ja kirkkopitäjäkseen, Nousiaisten piispankirkon korvaajaksi pystytettiin Lemuun myös oma pyhäkkö. Kirkko ympäristöineen on luokiteltu valtakunnallisesti merkittäväksi rakennetuksi kulttuuriympäristöksi.


title: Lemun kirkko

text: Lemu kuului aina 1300-luvun puoliväliin asti Nousiaisten seurakuntaan. Tätä ennen Lemussa on jo ollut oma kirkkorakennus. Nykyisenkin kirkon sijaintipaikalle, Toijaisten mäelle, pystytettiin ensin pieni puinen kappelikirkko ilmeisesti jo 1200-luvulla. Tältä ajalta ovat myös peräisin kirkon vanha krusifiksi ja kastemalja. 1300-luvulla valmistui pieni kivinen kappeli, joka muodostaa nykyisen kirkon satulakattoisen sakastin. Sen viereen pystytettiin nykyinen kirkko vuosien 1460 ja 1480 välissä. Nuorin keskiajalla valmistuneista osista on ilmeisesti pohjoissivun viistokattoinen sakasti 1500-luvulta. Kirkon eteläpuolella levittäytyvä vanha hautausmaa on ympäröity kivi-ja kuusiaidoilla.


title: Lemun kirkko

text: Kirkon nykyinen, puinen kellotapuli sijaitsee kirkon koillispuolella. Vanha 1570-luvulla rakennettu kellotapuli oli 1700-luvulle tultaessa päässyt huonokuntoiseksi, jolloin nykyisen tapulin rakentamista alettiin suunnitella. Emäseurakuntalaisten ja Askaisten kappeliseurakuntalaisten välisten kiistojen vuoksi tapulin rakennuskustannusten jakamisesta ei päästy sopuun ennen 1700-luvun loppupuolta. Kiistojen vuoksi uutta tapulia varten hankittiin myös kahdet piirustukset. Ensin paikalle suunniteltiin kivistä tapulia C. F. Schröredin vuonna 1785 valmistuneiden piirustusten pohjalta, mutta tapuli päätettiin lopulta rakentaa nykyiseen muotoonsa Tukholman intendenttikonttorin vuonna 1798 laatimien piirustusten mukaan.


title: Lemun kirkko

text: Uusi kellotapuli rakennettiin vuonna 1812. Se on tyyliltään uusklassinen. Tapulin pohjaltaan neliömäinen pohjakerros on salvottu hirsistä ja sen päällä on pystylautainen ja suorasivuinen kellohuone. Tapuli on väriltään punainen ja sitä peittää paanukate. Kellotapulissa on kaksi kelloa. Vanhempi niistä on valmistettu alun perin vuonna 1577 ja se on valettu uudelleen vuonna 1920. Toinen kelloista on valettu Tukholmassa vuosina 1661–1663.


title: Lemun kirkko

text: Lemun kirkon vieressä sijaitsee Kemppien tupa -niminen kotiseutumuseo. Museo toimii vuonna 1858 rakennetussa entisessä pitäjänmakasiinissa, jonne alun perin talletettiin hyvinä satovuosina viljaa käytettäväksi myöhemmin katovuosien sattuessa syönti- ja siemenviljana. Hirsistä kiviperustukselle tehty rakennus on kaksikerroksinen ja vuorattu punamullatulla pystylaudoituksella. Makasiinista lainattiin viljaa vielä 1930-luvulla, mutta lainajyvästöjen merkityksen vähetessä hiljalleen maatalouden kehittyessä myös Lemun makasiinin käyttö hiipui. Lemun manttaalikunta antoi tyhjilleen jääneen makasiinin kotiseutuyhdistys Lemun Kempit ry:n käyttöön yhdistyksen perustamisvuonna 1951. Makasiinia muokattiin lahjoitusvarojen turvin museokäyttöä varten vuonna 1952 tehdyssä remontissa, joka toteutettiin taiteilija Ilmari Wirkkalan suunnitelmien perusteella. Museossa on tehty uudistuksia myös 1980-luvulla.


title: Lemun kirkko

text: Kirkon rakennushistoriasta kertovan paikallisen kansanperinteen mukaan pitäjän asukkaat halusivat siirtää Lemun kirkon uuteen paikkaan. Kirkon rakennukseen tarvittavat hirret varastettiin tai tuotiin Nousiaisten Santamalasta. Kirkko rakennettiin tarinan mukaan paikalle, johon kirkkohirsikuorma sattui kaatumaan. Kirkon mäellä olevaan muistokiveen onkin kirjattu tarinan säe:


title: Lemun kirkko

text: Tämä sitaatti on ote pidemmästä pilkkalaulusta, jonka mynämäkeläinen Gregorius Hallenius tallensi vuonna 1738 ilmestyneeseen väitöskirjaansa "Wirmoënsis in Finlandia territorii memorabilia". Kokonaisuudessaan muistiin merkitty runo kuuluu seuraavasti


title: Lemun kirkko

text: Lemun kunnan vaakuna perustuu tähän kansantarinaan. Vaakunassa on punaisessa kentässä nelipuolainen pyörä, josta nousee apilaristi. Vaakunan apilat viittaavat maatalouteen ja risti ja pyörä puolestaan tarinan kirkkohirsikuormaan.


title: Lemun kirkko

text: Kolmilaivaisen kirkkosalin keskilaivassa on tähtiholvit ja sivulaivoissa ristiholvit. Kirkon nykyinen alttaritaulu on Adolf von Beckerin maalaama "Ylösnousemus" ja se on peräisin vuodelta 1880. Kirkon keskilaivan pylväässä on myös Martti Lutheria esittävä seinämaalaus. Muita maalauksia seinillä ei ole. Kattokruunujen lisäksi kirkon katossa riippuu kaksi votiivilaivaa. Toinen laivoista on tehty 1920–1930-luvulla kerhotyönä, toinen puolestaan oli vuosikymmeniä yksityisomistuksessa, kunnes se palautettiin entisöitynä kirkkoon vuonna 1999.


title: Saharasbora

text: Saharasbora ("Pseudorasbora parva") on särkikalojen heimoon kuuluva aasialainen kalalaji, joka on tulokaslaji Euroopassa.


title: Saharasbora

text: Saharasbora on noin 11 senttimetriä pitkä ja sen ilmoitettu pisin elinaika on viisi vuotta.


title: Saharasbora

text: Saharasbora laskettiin vapaaksi viljelylaitoksilta 1960-luvulla lampeen Nucetissa, Dâmbovițan piirikunnassa Romaniassa, josta sillä oli pääsy Tonavaan ja levittäytymiseen halki Euroopan. Saharasborat asettivat vaaraan muut lajit, kuten allikkosalakan ("Leucaspius delineatus") kun ne kantoivat loista, joka ei ollut haitallinen saharasboralle. Saharasbora hyökkää toisiin kaloihin, kuten allikkosilakoihin, jotka ovat lisääntymiskyvyttömiä ja erittäin vakavan, kuolemaan johtavan tulehduksen saaneena.


title: Anja Samooja

text: Anja Samooja (oikea nimi Anja Inkeri Gersov; 13. joulukuuta 1919 Turku – 9. maaliskuuta 1966 Turku) oli suomalainen runoilija ja kääntäjä. Hän julkaisi teoksia myös nimellä "Anja Samooja-Gersov".


title: Maputon kansainvälinen lentoasema

text: Maputon kansainvälinen lentoasema sijaitsee noin kolmen kilometrin päässä Mosambikin pääkaupungista Maputosta.


title: Mekanismi (filosofia)

text: Mekanismi on ontologinen käsitys, jonka mukaan kaikki luonnolliset ilmiöt voidaan selittää fysikaalisten syiden kautta. Mekanismi asettuu vastakkain vitalismin kanssa, jonka mukaan elämää ei voida selittää pelkästään mekanismien kautta.


title: Mekanismi (filosofia)

text: Mekanistista todellisuuskäsitystä on esiintynyt kahta lajia. Ne eroavat sekä sovellusalueiltaan että tavoitteiltaan. Universaaliksi mekanismiksi on kutsuttu luontokäsitystä, joka vaikutti erityisesti 1600- ja 1700-luvuilla ja joka on nykyään lähes kauttaaltaan hylätty. Sen mukaan todellisuutta määräävät konemaiset säännönmukaisuudet. Antrooppinen mekanismi on ihmisiä ja ihmismieltä koskeva oppi, josta keskustellaan edelleen.


title: Mekanismi (filosofia)

text: Universaali mekanismi on kaikkeuden luonnetta koskeva oppi, joka on filosofian historiassa, erityisesti varhaisessa uuden ajan ajattelussa, liittynyt läheisesti materialismiin. Universaalin mekanismin mukaan kaikkeutta voidaan ymmärtää parhaiten täydellisen mekaanisena järjestelmänä, eli järjestelmänä, joka koostuu pelkästään liikkeessä olevasta aineesta, ja toimii täydellisesti säännöllisten luonnonlakien mukaisesti. Mekanismin kannattajat katsoivat tieteellisen vallankumouksen saavutusten osoittavan, että kaikki kaikkeuden ilmiöt voitaisiin lopulta selittää ainetta ja liikettä koskevien mekaanisten lakien avulla.


title: Mekanismi (filosofia)

text:
Mekanismin kannatti näin täydellistä determinismiä: jos "kaikki" ilmiöt voidaan selittää "kokonaisuudessaan" aineen ja sen liikettä määrittävien fysikaalisten liikelakien kautta, tästä seuraa, että "kaikki" ilmiöt ovat täydellisesti aineen ja fysikaalisten liikelakien ominaisuuksien determinoimia eli määräämiä. Mekanistista kaikkeutta on usein verrattu kellokoneistoon.
Eräs ensimmäisiä ja tunnetuimpia universaalisen mekanismin puolestapuhujia oli Thomas Hobbes teoksensa "Leviathan" (1651) alkuosassa. Myös René Descartes, joka nykyään usein nähdään materialismin ja mekanismin vastustajana ja Hobbesin vastakohtana, työskenteli luonnon mekanistisen ymmärtämisen hyväksi sekä luonnontieteellisissä mekanismia käsitelleissä teoksissaan että filosofisissa metafysiikkaa käsitelleissä teoksissaan.


title: Mekanismi (filosofia)

text: Descartes oli substanssidualisti ja katsoi, että todellisuus koostuu kahdesta perustavalla tavalla erilaisesta substanssista eli perusaineksesta, aineellisesta ja henkisestä. Hän kielsi jyrkästi, että ihmismieli voitaisiin selittää pelkästään aineellisen substanssin kautta, mikä on mekanismin keskeisiä väitteitä. Hänen käsityksensä itse aineellisesta substanssista oli kuitenkin "kauttaaltaan" mekanistinen. Descartes piti kaikkia luonnollisia kappaleita, ei pelkästään elottomia vaan myös eläimiä sekä ihmisten ruumiita täydellisen mekanistisina automaatteina.


title: Mekanismi (filosofia)

text: Descartesin dualismi sai vaikuttimensa pitkälti siitä, ettei hän nähnyt sielulle tai tahdonvapaudelle tilaa mekanistisessa luontokäsityksessään. Antiikin ajan luonnontutkijat, kuten Aristoteles, eivät omaksuneet substanssidualismia, koska heidän näkemyksensä luonnosta oli teleologinen ennemmin kuin mekanistinen, ja oli siksi tietyllä tavalla yhteensopiva vapaan tahdon olemassaolon kanssa. Descartes oli näin samaa mieltä fysikaalisen kaikkeuden luonteesta kuin aikansa varhaiset mekanistit, ja eri mieltä kuin Aristoteles. Descartesin ja mekanistien välinen ero oli siinä, etteivät mekanistit pitäneet sielun ja tahdonvapauden kysymyksiä ongelmina, tai olivat jopa valmiita luopumaan tällaisista käsitteistä kokonaan.


title: Mekanismi (filosofia)

text: Mekanistinen todellisuuskäsitys sai suurta suosiota Isaac Newtonin saavutusten myötä. Hänen työnsä mekaniikan alalla vaikuttivat selittävän menestyksellisesti kaiken liikkeen sekä maan päällä että avaruudessa yhden periaatteen, painovoiman, avulla. Newtonin mekaniikka oli jossain määrin pettymys monille varhaisille mekanisteille, koska he olivat pyrkineet selittämään ilmiöt pelkästään liikkeen ja aineellisten kappaleiden yhteentörmäysten kautta, kun taas Newtonin painovoimaperiaate nojasi kaukovaikutukseen. Joka tapauksessa yksi sukupolvi mekanisteja sai innostusta Newtonin ajatuksista. Heihin kuuluivat ennen kaikkea ranskalaista materialismia edustaneet Julien Offray de La Mettrie ja Denis Diderot.


title: Mekanismi (filosofia)

text: Universaali mekanismi on menettänyt suosionsa, koska fysiikka on tieteenä hylännyt mekanistisen käsityksen ja joissakin tulkinnoissa kieltää myös universaalin determinismin. Tämä johtuu ennen kaikkea kvanttimekaniikan kehityksestä. Ne syyt, jotka 1600- ja 1700-luvulla ohjasivat joitakin filosofeja mekanismin suuntaan, ohjaavat nyt samalla tavalla asennoituvia ajattelijoita fysikalismin suuntaan.


title: Mekanismi (filosofia)

text: Antrooppisen mekanismin perusajatuksena ei ole, että "kaikki" voitaisiin selittää kokonaisuudessaan mekanistisesti, vaan että "kaikki ihmisiä koskeva" voidaan selittää kokonaisuudessaan mekanistisesti, aivan kuten ihmiset olisivat kellokoneistoja.


title: Mekanismi (filosofia)

text: Eräs suurimpia haasteita kaikille mekanistisille teorioilla on ollut mekanistisen selityksen tarjoaminen ihmismielen toiminnalle. Descartes kannatti dualismia, koska katsoi, että mekanismi ja mieltä koskevat ajatukset olivat epäyhteensopivia. Hobbes sen sijaan käsitti mielen ja tahdonvapauden puhtaasti mekanistisesti, katsoen, että ne voidaan selittää kokonaisuudessaan aistihavaintojen aikaansaamien seurausten ja halujen täyttämispyrkimysten kautta, joiden hän katsoi puolestaan olevan selitettävissä hermojärjestelmän mekanistisen toiminnan kautta. Monet muut mekanistit seurasivat Hobbesin ajatuksia. Eräs tunnetuimpia esityksiä aiheesta on de La Mettrien teos "Ihmiskone" (1748).


title: Mekanismi (filosofia)

text: Nykyisinkin antrooppisen mekanismin kannattajien ja mekanismin vastustajien väittelyt keskittyvät ennen kaikkea mieleen (ja tietoisuuteen) ja vapaaseen tahtoon liittyviin kysymyksiin. Mekanismin vastustajien mukaan mekanismi on epäyhteensopiva jokapäiväisten intuitioidemme kanssa: mielenfilosofiassa tähän liittyvä näkemys on, ettei tiedoton aine voi selittää tietoisuuden ilmiöitä, ja ontologiassa puolestaan, että antrooppisesta mekanismista seuraisi ihmisen toimintaa koskeva determinismi, joka näkemyksen kannattajien mukaan on epäyhteensopiva sen kanssa, että ymmärrämme itsemme vapaina toimijoina. Mekanismin vastustajien mukaan meidän on hylättävä mekanismi, jos pidämme kiinni siitä millaiseksi ymmärrämme itsemme. Tätä näkemystä ovat nykyfilosofien joukossa kannattaneet muun muassa Norman Malcolm ja David Chalmers.


title: Mekanismi (filosofia)

text: Antrooppisen mekanismin kannattajat vastaavat yleensä toisella kahdesta seuraavassa esitetystä tavasta. Osa yhtyy mekanismin vastustajiin siinä, että mekanismi on epäyhteensopiva arkikäsitystemme kanssa, mutta että käsityksemme ovat yksinkertaisesti virheellisiä. Tällaista näkemystä edustavat eliminatiivinen materialismi mielenfilosofiassa, ja kova determinismi vapaan tahdon kysymyksessä. Tällaisia näkemyksiä kannattavat eräät luonnontieteilijät, mutta suurin osa nykyajan filosofeista hylkää ne, vaikkakin näkemysten taustalla on myös tunnettuja filosofeja, kuten Paul ja Patricia Churchland.


title: Mekanismi (filosofia)

text: Toinen vaihtoehto, joka on yleinen antrooppista mekanismia kannattavien filosofien keskuudessa, on katsoa, että epäyhteensopivuutta kannattavat perustelut ovat harhaanjohtavia: mitä sitten tarkoitetaankaan ”tietoisuudella” ja ”vapaalla tahdolla”, on näkemyksen kannattajien mukaan yhteensopivaa mekanistisen mieli- ja tahtokäsityksen kanssa. Siksi antrooppisen mekanismin kannattajat kannattavat usein mielenfilosofiassa jotain ei-eliminativistista fysikalistista mielen ja ruumiin suhdetta koskevaa teoriaa, ja vapaan tahdon kysymyksessä jotain kompatibilistista teoriaa. Nykyajan filosofeista tällaisia näkemyksiä ovat kannattaneet muun muassa J. J. C. Smart ja Daniel Dennett.


title: Pyramid Song

text: "Pyramid Song" on englantilaisen yhtyeen Radioheadin kappale. Se oli ensimmäinen single yhtyeen vuoden 2001 albumilta "Amnesiac" ja ensimmäinen Radioheadin single yli kolmeen vuoteen.


title: Pyramid Song

text: "Pyramid Song" julkaistiin lähes kaikkialla maailmassa, paitsi Yhdysvalloissa (jossa "I Might Be Wrong" oli ensimmäinen, vain radiossa soitettu, single). Vastaanotto oli hyvä Britanniassa ja single nousi viiden parhaan joukkoon, sijalle viisi. Se nimettiin myös NME-lehden viikon singleksi. Kappaletta soitettiin Top of the Pops -ohjelmassa toukokuussa 2001. Vaikkei se saanut suurta suosiota radiossa, se on edelleen yksi Radioheadin konserttien usein soitetuista kappaleista. Yhtye itse pitää sitä uransa kohokohtana. Kitaristi Ed O'Brienin mukaan, kun laulaja Thom Yorke oli kuullut kappaleesta aikaisen version, hän oli kutsunut sitä "parhaaksi kappaleeksi, jota yhtye on koskaan saanut nauhalle."


title: Pyramid Song

text: "Pyramid Song" pianokappale, jonka sanotukset on tehnyt Yorke. Hän myös laulaa kappaleen. Siinä on myös Jonny Greenwoodin sovittama jousiyhtye. Kappaleessa Phil Selway soittaa jazz-tyylisiä lyömäsoittimia ja Jonny lisäksi sireenityylistä ulvontaa Ondes Martenotilla, aikaisella elektronisen musiikin instrumentilla. Colin Greenwood soittaa kappaleessa kontrabassoa; O'Brien lisää kappaleen liveversioihin sähkökitaran vivahteita, soittaen pitkällä viiveellä. Yorke kertoi "Pyramid Songin" vaikutteena olleen Charles Mingusin kappale "Freedom," ja alun perin kappaleessa oli myös samanlaiset taputukset. Kappaleen tuottivat Nigel Godrich ja Radiohead.


title: Pyramid Song

text: "Pyramid Song" on tunnettu myös nimillä "Egyptian Song" ja "Nothing to Fear", nimet tulevat sen kertosäkeen sanoituksista. Se soitettiin ensimmäistä kertaa livenä vuonna 1999 "Tibetan Freedom" -konsertissa Amsterdamissa, jossa Yorke soitti sen soolona pianolla. Koko yhtyeen voimilla sitä soitettiin ensimmäistä kertaa yhtyeen kiertueella vuonna 2000, ennen ja jälkeen "Kid A" julkaisun. "Pyramid Song" oli yksi monista livenä soitetuista kappaleista, mutta ei päässyt kyseiselle albumille. Yhtye saikin kritiikkiä kun jätti pois melodisinta materiaalia. Nauhoitetussa versiossa on epätavallinen rytmimalli, vaikka tahtilaji onkin 4/4.


title: Pyramid Song

text: Alun perin tämä ja muut (kuten "You and Whose Army?" ja "Knives Out") julkaisemattomat kappaleet piti julkaista EP:inä tai singleinä, mutta julkaistiinkin albumilla "Amnesiac". "Pyramid Song" nauhoitettiin "Kid A":n nauhoitussessioissa ja sen jousiorkesteriosat nauhoitettiin St. John's Orchestran kanssa samana päivänä kuin "Kid A:n" kappale "How to Disappear Completely" sekä "Amnesiacin" kappale "Dollars & Cents". Kun kappaletta soitetaan livenä, O'Brien soittaa jousiyhtyeen osat sähkökitaralla.


title: Pyramid Song

text: "Pyramid Songin" loppua sämplätään "Amnesiacin" kappaleessa "Pulk/Pull Revolving Doors".


title: Pyramid Song

text: "Pyramid Songin" sanoitukset viittaavat Dante Alighierin "Jumalaiseen näytelmään" ja myös näytelmän kolmeen osaan: "Inferno" (helvetti), "Purgatorio" (kiirastuli) ja "Paradiso" (paratiisi). Yorke on maininnut romaanit Tiibetiläinen kuolleiden kirja ("Bardo Thodol"), Muinaisen Egyptin Kuolleiden kirja, ja "Siddhartha" (Hermann Hesse) muina inspiraation lähteinä..


title: Pyramid Song

text: "Pyramid Songin" musiikkivideon ohjasi Shynola ja se sisältää tietokoneella tehtyä 3D- ja käsinpiirrettyä animaatiota. Video perustuu laulaja Thom Yorken uneen. Tekijä on sama kuin "Kid A:n" aikaisten blipsien tekijä, ja se on ensimmäinen Radioheadin musiikkivideo, jossa ei esiinny yhtye tai laulaja (animoidulla kappaleen "Paranoid Android" musiikkivideolla yhtye esiintyy animaatioversiona pubissa).


title: Pyramid Song

text: Musiikkivideon tarinassa henkilö selviytyy kaupungin tulvasta ja hukkuu mereen, jossa ovat myös kaupungin rauniot. Henkilö ui taloon, istuu tuolille ja kadottaa elämänlankansa. Video voitti useita palkintoja, kuten NME:n vuoden videon palkinnon.


title: M16

text: M16 voi viitata seuraaviin asioihin:


title: Albert Theodor Böök

text: Albert Theodor (A. Th.) Böök (8. kesäkuuta 1858 Padasjoki – 29. toukokuuta 1943 Padasjoki) oli Hämeenlinnassa vaikuttanut opettaja, museomies ja kirjailija.


title: Albert Theodor Böök

text: Padasjoella Alhon kartanossa syntyneen A. Th. Böökin vanhemmat olivat nimismies, kuvernementinsihteeri Thure Wilhelm Böök ja Karolina Forssell. Hän pääsi ylioppilaaksi 1877 Helsingin ruotsalaisesta normaalilyseosta ja opiskeli Helsingin yliopistossa, josta hän valmistui filosofian kandidaatiksi 1885.


title: Albert Theodor Böök

text: Hän meni 1885 naimisiin Anna Maria Borgströmin kanssa. Heidän poikansa oli kansanedustaja Leo Böök.


title: Albert Theodor Böök

text: Vuosina 1890–1892 Böök opetti luonnonhistoriaa ja maantietoa Vaasan ruotsalaisessa lyseossa. Hämeenlinnan lyseon luonnonhistorian ja maantiedon kollegana ja myöhemmin lehtorina hän toimi vuosina 1892–1926. Böök oli Hämeenlinnan kaupunginvaltuuston jäsen vuodesta 1900 ja sen puheenjohtajana vuosina 1905–1912 ja 1875 perustetun Hämeenlinnan Eläinsuojelusseuran toinen puheenjohtaja (1902–1926).


title: Albert Theodor Böök

text: 1900-luvun alussa Böök teki aloitteen Hämeenlinnan Historiallis-Muinaistieteellisen museon eli nykyisen Hämeenlinnan kaupungin historiallisen museon perustamisesta. Taustalla oli pettymys Tampereen voitettua kilpailun Hämeen museon sijoituspaikasta vuonna 1906. Hämeenlinnan museohanke toteutui vuonna 1910. Böökistä tuli vuonna 1912 avatun museon johtokunnan puheenjohtaja ja museon ensimmäinen hoitaja, jona hän toimi vuoteen 1925 asti. Böök oli myös perustamassa Suomen museoliittoa vuonna 1923. Hän oli liiton keskushallituksen jäsen vuosina 1923–1927 ja liiton varapuheenjohtajana 1924–1926. Suomen museoliiton kunniajäseneksi hänet valittiin vuonna 1935.


title: Albert Theodor Böök

text: Böök kuvasi paljon Padasjokea, samoilla paikoilla kuin I. K. Inha, ja Böökin kuvakokoelma on Lahden kaupunginmuseon kokoelmissa.


title: Nissan Maxima

text: Nissan Maxima on Nissan Motorsin henkilöautomalli. Maxima sai alkunsa vuonna 1976 Nissan Bluebirdin suurempana versiona ja vuonna 1980 sitä alettiin valmistaa kokonaan omana mallinaan. Malli tunnetaan joissakin maissa nimellä Nissan Cefiro tai Nissan Laurel.


title: Aitolos

text: Aitolos () viittaa kreikkalaisessa mytologiassa useaan eri mieshahmoon:


title: Aitolos

text: Aitolos oli Endymionin, Eliin kuninkaan, ja joko nymfi Neisin tai Ifianassan poika. Pausanias nimeää äidiksi myös Asterodian, Khromian tai Hyperippen.


title: Aitolos

text: Endymion haastoi Aitoloksen ja tämän kaksi veljeä, Paieonin ja Epeioksen juoksukilpaan keskenään Olympiassa valitakseen näistä seuraajansa Eliin hallitsijana. Kilpailun voitti Epeios, joka seurasi isäänsä kuninkaana.


title: Aitolos

text: Aitolos ajoi Azanin kunniaksi järjestetyissä hautajaiskisoissa vahingossa vaunuilla Apiin yli niin, että tämä kuoli, jolloin Apiin pojat ajoivat Aitoloksen maanpakoon. Hän matkasi kureettien maille ja tappoi siellä isäntänsä Doroksen, Laodokoksen ja Polypoiteen. Maan hän nimesi itsensä mukaan Aitoliaksi. Täällä Aitolos nai Pronoen ja sai tämän kanssa kaksi poikaa, Pleuronin ja Kalydonin.


title: Aitolos

text: Aitolos mainitaan mahdollisesti Palaimonin, yhden argonauteista, isänä.


title: Aitolos

text: Aitolos oli Oksyloksen ja Pierian poika, joka kuoli jo nuorella iällä. Hänet haudattiin Aitoliassa Olympiaan vievälle portille, koska oraakkeli oli kieltänyt hautaamasta ruumista kaupungin sisä- tai ulkopuolelle.


title: Sheri S. Tepper

text:
Sheri Stewart Tepper (16. heinäkuuta 1929 Littleton, Colorado – 22. lokakuuta 2016) oli yhdysvaltalainen kirjailija, joka kirjoitti pääasiassa tieteis- ja kauhukirjallisuutta. Hän on tunnettu feministisestä tieteiskirjallisuudestaan, jossa on usein myös ekofeministisiä piirteitä.
Tepper sai parhaan fantasiateoksen Locus-palkinnon vuonna 1991 romaanistaan "Beauty".


title: Sheri S. Tepper

text: Tepper käytti myös useita salanimiä, kuten A. J. Orde, E. E. Horlak ja B. J. Oliphant. Tepper aloitti runojen ja lasten tarinoiden kirjoittamisen nimellä Sheri S. Eberhart 1960-luvulla. Fantasian kirjoittamisen Tepper aloitti 1980-luvun alussa. Hän herätti arvostelijoiden ja yleisön laajemman kiinnostuksen ensimmäisellä science fiction -romaanillaan vuonna 1987. Tepperin teoksista on suomennettu "Portti naisten maahan" ("A Gate to Women’s Country", suom. Karisto 1990) ja "Ruohojen maa" ("Grass", suom. Karisto 1991).


title: Heimo Pihlajamaa

text: Heimo Tuomo Elias Pihlajamaa (s. 10. helmikuuta 1936 Veteli) on suomalainen kirjailija ja kääntäjä, joka asuu nykyisin Banholtissa Alankomaissa.


title: Heimo Pihlajamaa

text: Pihlajamaa on suomentanut muun muassa Jack Londonin, John Updiken ja Daniel Sheldonin teoksia.


title: John Herschel

text: Sir John Frederick William Herschel (7. maaliskuuta 1792 Slough, Englanti – 11. toukokuuta 1871 Collingwood, Kent, Englanti) oli englantilainen matemaatikko, tähtitieteilijä, kemisti ja kokeellinen valokuvaaja/keksijä. Hän oli tähtitieteilijä Sir William Herschelin poika ja 12 lapsen isä.


title: John Herschel

text: Herschel aloitti koulunkäynnin Etonissa, mutta hänet siirrettiin yksityisopetukseen. 17-vuotiaana hän aloitti matematiikan opinnot Cambridgen yliopistossa. Valmistuttuaan hän harkitsi lakimiehen uraa, mutta kiinnostuikin tähtitieteestä William Hyde Wollastonin innoittamana. Hän rakensi oman peiliteleskoopin isänsä avustamana, ja varmensi sen avulla isänsä havaintoja kaksoistähdistä ja tähtisumuista.


title: John Herschel

text: Kun isän Sloughissa aloittama työ oli valmistunut, Herschel muutti perheineen Kapkaupunkiin vuonna 1834 ja alkoi tehdä havaintoja eteläisen taivaan tähdistä. Niitä kertyi 164 sivua pitkä luettelo tähtisumuista ja tähtiryhmistä. He palasivat Englantiin vuonna 1838.


title: John Herschel

text: Herschel aloitti juliaanisen päivän käytön tähtitieteessä.


title: John Herschel

text: Hän nimesi seitsemän Saturnuksen kuuta ja neljä Uranuksen kuuta. Hän edisti valokuvaustiedettä sekä tutki värisokeutta ja ultraviolettivalon kemiallista vaikutusta.


title: Solomon Burke

text: Solomon Burke (21. maaliskuuta 1940 Philadelphia, Pennsylvania – 10. lokakuuta 2010 Haarlemmermeer, Alankomaat) oli yhdysvaltalainen laulaja.


title: Solomon Burke

text: Solomon Burke toimi lapsesta asti saarnaajana perheensä kirkossa Philadelphiassa. Aikuisena hän ryhtyi radion gospel-ohjelman juontajaksi. 1960-luvulla Burke solmi levytyssopimuksen Atlantic Recordsin kanssa ja siirtyi maallisen musiikin pariin. Hänen ensimmäinen menestyslaulunsa oli versio country-laulusta ”Just Out of Reach of My Open Arms”.


title: Solomon Burke

text: Solomon Burken muita tunnettuja kappaleita 1960-luvulta ovat ”Cry to Me” ja ”Everybody Needs Somebody to Love”. Nimellä "Rocking Robin" esiintynyt radio-DJ nimesi hänet 1960-luvun menestysvuosina ”Rock & soulin kuninkaaksi” ja tämä arvonimi on säilynyt hänellä näihin päiviin saakka. Burke oli myös country-musiikin edelläkävijöitä.


title: Solomon Burke

text: Solomon Burke otettiin Rock and Roll Hall of Fameen vuonna 2001. Hän teki paluun parrasvaloihin Grammy-palkitulla albumillaan "Don't Give Up On Me" (2002), jolle lauluja ovat tehneet monet huippumuusikot, kuten Bob Dylan, Dan Penn, Brian Wilson, Van Morrison, Elvis Costello ja Tom Waits. Vuonna 2006 Burke palasi country-juurilleen albumillaan "Nashville", jolla vierailijoina ja lauluntekijöinä toimivat muiden muassa Emmylou Harris ja Dolly Parton.


title: Solomon Burke

text: Solomon Burke menehtyi äkillisesti Schipholin lentokentällä Amsterdamissa. Häneltä jäi 21 lasta ja 88 lapsenlasta. Ennen kuolemaansa hän toimi oman kirkkokuntansa, "The House of God for All People", piispana Los Angelesissa ja esiintyvänä laulajana konsertoiden ympäri maailmaa.


title: Sinikka Kallio

text: Sinikka Sisko Nevanlinna (sukunimi vuoteen 1958 Kallio-Visapää; 2. helmikuuta 1917 Rauma – 19. maaliskuuta 2002 Helsinki) oli suomalainen kirjailija ja kääntäjä. Hän käytti vuodesta 1958 kirjailijanimenään Sinikka Kalliota.


title: Sinikka Kallio

text: Kallio pääsi ylioppilaaksi 1935 Lappeenrannan yhteiskoulusta ja valmistui filosofian maisteriksi Helsingin yliopistosta. Hänen ensimmäinen puolisonsa oli kouluneuvos Niilo Visapää (1904-1979) ja toinen vuodesta 1958 professori Rolf Nevanlinna (1895-1980).


title: Sinikka Kallio

text: Kallion oma kirjallinen tuotanto ajoittui pääasiassa 1940- ja 1950-luvuille. Hän on suomentanut muun muassa Thomas Mannin, Rainer Maria Rilken, T. S. Eliotin, José Ortega y Gassetin, Dag Hammarskjöldin ja Georges Simenonin teoksia.


title: Dan Penn

text: Wallace Daniel ”Dan” Pennington (s. 16. marraskuuta 1941) on yhdysvaltalainen laulaja, lauluntekijä ja tuottaja. Hänen käsialaansa ovat monet 1960-luvun soulmusiikin hitit, kuten ”Dark End of the Street” James Carrille ja ”Do Right Woman, Do Right Man” Aretha Franklinille.


title: Dan Penn

text: Dan Penn syntyi Vernonissa, Alabamassa, mutta muutti teini-iässä 1960-luvun alussa Muscle Shoalsin alueelle. Tuolloin hän aloitti Fame Studion lauluntekijänä. Siellä syntyi Pennin ensimmäinen hitti ”Is a Bluebird Blue” Conway Twittylle. Lauluja syntyi yhdessä kosketinsoittaja Spooner Oldhamin kanssa.


title: Dan Penn

text: Vuonna 1966 Penn muutti Memphisiin, missä hänen työpaikkanaan toimi American Recording studio. Hänen työparikseen tuli tuottaja, lauluntekijä Lincoln ”Chips” Moman. Elvis Presleyn ”Suspicious Minds” ja Dusty Springfieldin ”Son of a Preacher Man” nostivat studion ja sen työntekijät musiikkialalla halutuiksi yhteistyökumppaneiksi. Vuosina 1967–1972 studio tuotti 122 listanoteerattua laulua, joiden joukossa olivat muun muassa Neil Diamondin ”Sweet Caroline”, Box Topsin ”The Letter” ja Bobby Womackin ”Fly Me To The Moon”.


title: Dan Penn

text: Vuodesta 1975 lähtien Dan Penn on asunut Nashvillessä, Tennesseessä. Hän kirjoittaa vaimonsa Linda Pennin kanssa lauluja, kalastaa ja viettää eläkepäiviä, tehden silloin tällöin muusikon töitä.


title: Dan Penn

text: Dan Penn kirjoitti yhdessä Carson Whitsettin ja Hoy Lindseyn kanssa Solomon Burken Grammy-palkitun albumin "Don't Give Up On Me" (2002) nimikappaleen.


title: Koukkusormi

text:
Koukkusormi ("Bowfinger") on Frank Ozin ohjaama ja Steve Martinin käsikirjoittama komediaelokuva vuodelta 1999. Martin oli myös pääosassa elokuvassa Eddie Murphyn kanssa.
Elokuva kritisoi muun muassa Hollywoodia, elokuva-alaa ja julkisuuden henkilöitä.


title: Koukkusormi

text:
Elokuva kertoo epäonnisesta elokuvaohjaajasta Bobby Bowfingerista, joka on 10 vuoden iästä asti säästänyt rahaa voidakseen tehdä vihdoinkin elokuvan. Elokuvan teko kuitenkin näyttää epätodennäköiseltä, sillä mikään suuri yhtiö ei suostu maksamaan Bowfingerin projektia.
Jos elokuvassa olisi suuri tähti, niin elokuvayhtiöt suostuisivat rahoittamaan elokuvan. Bowfingerin mielestä oikea mies elokuvaan on toimintatähti Kit Ramsey. Bowfinger ehdottaa roolia Ramseylle, mutta tämä kieltäytyy roolista. Bowfinger pettyy, mutta haluaa Ramseytä edelleen elokuvaansa. Kuvausryhmälleen Bowfinger kertoo Ramseyn suostuneen rooliin ja alkavat kuvata elokuvaa, Ramseyn tietämättä. He kuvaavat Bowfingerin johdolla Ramseytä salaa ja lopulta projektiin liittyy myös Ramseyn veli Jiff, jonka avulla Bowfinger aikoo kuvata elokuvan loppuun.


title: Loonatics Unleashed

text: Loonatics Unleashed on yhdysvaltalainen piirrossarja, jonka tuotti Warner Bros. Animation. Sarjasta tehtiin yhteensä 26 jaksoa, jotka esitettiin alun perin Yhdysvalloissa vuosien 2005–2007 aikana. Loonatics Unleashed on otettu vaikutteita Looney Tunes -hahmoista ja sarja on tyyliltään toimintakomedia, jossa on sekoitusta vanhoista Looney Tunes lyhytanimaatioiden komiikasta ja modernin animaation toiminnasta.


title: Loonatics Unleashed

text: Sarjan ensimmäiset viisi jaksoa sijoittuu vuoteen 2772, jolloin meteoriitti iskee kuvitteelliseen Acmetropolisiin. Se ei kuitenkaan tuhoa mitään vaan iskun seurauksena ääniaalto antaa kuudelle henkilölle yliluonnollisia voimia. Salaperäinen ja voimakas nainen Zadavia kutsuu nämä kuusi meteoriitin vaikutuksen alaiseksi joutunutta henkilöä ja muodostaa heistä supersankari ryhmän. Zadaviasta tulee heidän valvoja, joka lähettää kuusikon pelastamaan Acmetropolisin ja sen asukkaat vaaran uhatessa. Ryhmä saa nimekseen Loonatics ja he asustavat 125:n kerroksen tornissa. Kaikki kuusi sankaria Ace Bunny, Lexi Bunny, Danger Duck, Rev Runner, Tech E. Coyote ja Slam Tasmanian ovat kuuluisien Looney Tunes -hahmojen jälkeläisiä.


title: Tässä tällä hetkellä

text: Tässä tällä hetkellä on Katri Helenan albumi, joka julkaistiin 13. syyskuuta 2004. Levyn tunnetuin kappale lienee ”Viimeinen kuulutus”, joka soi tiuhaan radiokanavilla. Samoin huomiota sai ”Tulisuudelma”-tangon uudelleensovitus, jonka Katri Helena duetoi Jari Sillanpään kanssa.


title: Tässä tällä hetkellä

text: Albumi nousi Suomen virallisen listan sijalle 13.


title: Hollannin Grand Prix 1978

text: Hollannin Grand Prix 1978 oli Formula 1 -sarjan osakilpailu, joka ajettiin 27. elokuuta 1978 Circuit Park Zandvoortin radalla. Kilpailun voitti Mario Andretti.


title: Hollannin Grand Prix 1978

text: Hollannin GP 1978 – F1-ruutu


title: Per Olov Jansson

text: Per Olov Jansson (s. 22. huhtikuuta 1920 Helsinki) on suomenruotsalainen taidevalokuvaaja ja kirjailija. Hän on kuvanveistäjä Viktor Janssonin ja taidegraafikko Signe Hammarsten-Janssonin poika ja Tove Janssonin nuorempi ja Lars Janssonin vanhempi veli. Hän on tehnyt valokuvakuvituksen Toven viimeiseen muumikirjaan "Outo vieras Muumitalossa".


title: Per Olov Jansson

text: 1950-luvulla hän toimi yhdessä Larsin kanssa ilmakuvaajana yhtiössä nimeltä Aerofoto. Pitkästä urastaan huolimatta Janssonin ensimmäinen valokuvanäyttely oli vasta vuonna 2000 hänen 80-vuotispäivänsä kunniaksi.


title: Per Olov Jansson

text: Jansson, liikanimeltä ""Prolle"", on myös sukeltaja. Hän on Sukeltajaliiton kunniajäsen numero 1. Hän keskittyi sukeltajana kehittämään erityisesti vedenalaista suunnistusta. Toinen hänelle tärkeä sukelluksen sivurönsy on ollut kullan kaivaminen imurin avulla matalassa vedessä Liiton suunnistuskiertopalkinto kantaakin nimeä "Prollen Paalu". Jansson, hänen poikansa Peter ja tämän poika Olli Pekka suorittivat yhdessä Suomen tiettävästi ensimmäisen kolmen sukupolven sukelluksen vuonna 1980.


title: Norm Macdonald

text: Norman Macdonald (s. 17. lokakuuta 1959, Quebec) on kanadalainen näyttelijä ja koomikko. Hänet tunnetaan parhaiten uutisankkurin roolistaan sketsisarja Saturday Night Livessä vuosina 1993 - 1998. Tämän jälkeen Macdonald on esittänyt pääosaa tilannekomediasarjassaan "Norm Show" ja esiintynyt useissa elokuvissa.


title: Elämänlangat (albumi)

text: Elämänlangat on Katri Helenan albumi, joka julkaistiin 18. syyskuuta 2006. Levyn tunnetuimmat kappaleet lienevät ”Onnen onkija” sekä Katri Helenan versio Phil Collinsin hitistä ”Another Day in Paradise”, jonka Katri Helenan tytär käänsi suomeksi nimelle ”Kaksi maailmaa”.


title: Elämänlangat (albumi)

text: Albumi nousi Suomen virallisen listan sijalle 10.


title: Pan’s Labyrinth

text: Pan’s Labyrinth ("El Laberinto del fauno") on vuonna 2006 ensi-iltansa saanut fantasiaelokuva, jonka on ohjannut Guillermo del Toro. Elokuva tehtiin meksikolais-espanjalais-yhdysvaltalaisena yhteistuotantona.


title: Pan’s Labyrinth

text: Elokuva sai ilmestymisvuonnaan Oscar-ehdokkuudet kuudessa kategoriassa, joista kolmessa se myös voitti. Elokuva on teatterilevitystulojen mukaan kautta aikojen tuottoisin espanjankielinen elokuva Yhdysvalloissa.


title: Pan’s Labyrinth

text: Vuonna 2016 "Pan’s Labyrinth" äänestettiin BBC:n kyselyssä tämän vuosisadan 17. parhaaksi elokuvaksi. Äänestäjinä oli 177 elokuva-asiantuntijaa eri puolilta maailmaa. Vuonna 2018 BBC:n kansainvälinen asiantuntijaraati äänesti sen kaikkien aikojen 30 parhaan ei-englanninkielisen elokuvan joukkoon.


title: Pan’s Labyrinth

text: Elokuvan juoni etenee kahdella tasolla: Sisällissodan jälkeisen Espanjan väkivaltaisessa todellisuudessa, sekä fantasiamaailmassa, jossa fauni antaa tehtäviä tytölle nimeltä Ofelia.


title: Pan’s Labyrinth

text: Päähenkilö, Ofelia, on nuori tyttö, joka matkustaa raskaana olevan äitinsä kanssa syrjäiselle myllylle, jota Francon joukot pitävät tukikohtanaan. Ofelian isä on kuollut sodan aikana. Pysähdystauolla Ofelia poimii metsäpolulta vanhan kivimuistomerkin sirpaleen, johon on kaiverrettu silmä. Hän löytää kivipaaden, johon on kuvattu kasvot. Ofelia asettaa puuttuvan sirpaleen paikoilleen, jolloin kivikasvojen suusta lentää esiin hyönteinen. Satuja rakastava Ofelia kutsuu hyönteistä keijuksi.


title: Pan’s Labyrinth

text:
Perillä myllyssä Ofelia ja hänen äitinsä tapaavat tukikohtaa johtavan julman ja kylmäkiskoisen kapteeni Vidalin, jonka lasta Ofelian äiti odottaa. Ofelia näkee taas hyönteisen, joka johdattaa hänet myllyn lähistöllä olevan ikivanhan labyrintin luo. Yöllä hyönteinen vie Ofelian labyrinttiin, jossa tyttö tapaa ensimmäisen kerran vanhan faunin, labyrintin herran. Fauni kertoo, että Ofelia on maanalaisen valtakunnan prinsessa ja hänen on suoritettava kolme tehtävää päästäkseen takaisin omaan valtakuntaansa.
Lopussa kapteeni Vidalin ampuu Ofelian saadakseen poikansa takaisin. Kolmas tehtävä oli vuodattaa viattoman verta päästäkseen maanalaiseen valtakuntaan, Ofelia vuotaa omaa vertaan portin päälle, jolloin katsojalle jää epäselväksi pääsikö Ofelia koskaan valtakuntaansa vai jäikö hän kuolleena maan päälle.


title: Pan’s Labyrinth

text:
Oscar-palkinnot:
Muut ehdokkuudet: Paras alkuperäinen käsikirjoitus, Paras musiikki, Paras vieraskielinen elokuva


title: Pan’s Labyrinth

text:
Bafta-palkinnot:
Muut ehdokkuudet: Paras alkuperäinen käsikirjoitus, Parhaat erikoistehosteet, Paras kuvaus, Paras tuotanto, Paras ääniHelsingin Sanomien (2011) Timo Peltosen mukaan del Toron ”loistavalla tyylitajulla ja suurella mielikuvituksella käsikirjoittama ja ohjaama "Pan’s Labyrinth"...on mestariteos.” Hänen mielestään teos saa satumaailman vaikuttaman aidosti kiehtovalta ja houkuttelevalta: samalla se siirtää todellisen maailman kauhut vellomaan sen sisuksiin.


title: Mietoisten kirkko

text: Mietoisten harmaakivikirkko on muodoltaan tyypillinen pitkäkirkko, joka sijaitsee Mietoisten keskustassa Mynämäellä, Mynäjoen rannalla. Kirkko korvasi 1700-luvulla käytöstä poistuneen Hietamäen kappelin.


title: Mietoisten kirkko

text: Mietoisista muodostettiin Mynämäen kappeliseurakunta vuonna 1641, jonka jälkeen Lehtisten kartanon isännän Henrik Klaunpoika Flemingin rahoittama ja rakennuttama Mietoisten kirkko pystytettiin nykyiselle paikalleen vuosina 1641–1643. Fleming rakennutti kirkon Mynäjoen rannalle, vain parin kilometrin päähän asuinpaikastaan Lehtisten kartanosta. Alun perin kirkko oli keskiaikaisen mallin mukainen, pohjaltaan suorakaiteen muotoinen ja varsin vaatimaton harmaakivikirkko. Puinen kellotapuli oli aluksi erillinen. Tapuli laudoitettiin ja punamullattiin vuonna 1754. Hautaaminen kirkon lattian alle on päättynyt vuonna 1799.


title: Mietoisten kirkko

text: Kirkkoa on laajennettu vuonna 1724, jolloin rakennettiin kirkon sakaristo ja puinen eteinen. Laajennuksia on tehty myös vuonna 1829, jolloin kirkkoa pidennettiin. Nykyinen kirkontorni on lisätty 1818–1819, jolloin myös kirkon ränsistyneestä puutapulista on luovuttu. Kirkkoon saatiin urut vuonna 1860, mutta ne korvattiin uusilla vuonna 1973. Kamiinat kirkkoon saatiin vuonna 1896, rovasti Lönnmarkin valitettua kirkon kylmyyttä. Sähkövalot asennettiin vuonna 1939 ja keskuslämmitysjärjestelmä vuonna 1968. Kirkon tornin kivien saumat on uusittu kalkkilaastilla vuosina 2000 ja 2002. Vuonna 2010 saumat uusittiin viimeisimmän kerran käyttäen sementtilaastia, sillä aikaisemmilla korjauskerroilla saumoissa käytetty laasti ei ole pysynyt kiinni seinissä.


title: Mietoisten kirkko

text: Mietoisten kirkko on yksilaivainen ja tynnyriholvattu. Nykyinen uudistettu jugendsisustus on peräisin vuodelta 1911 ja se on arkkitehti Ilmari Launiksen suunnittelema. Uudistuksessa kirkon penkit ja saarnastuoli maalattiin vaalealla tammijäljitelmäootrauksella. Sisustusta muutettiin vuonna 1968 jolloin kirkon väritys tummeni ja penkit sekä virsitaulut maalattiin tummalla maalilla ja katto maalattiin tumman siniseksi. Samalla peitettiin myös penkkien koristeleikkaukset. Alttariseinä ja sen lasimaalaukset on säästetty Launiksen suunnittelemassa asussa.


title: Mietoisten kirkko

text: Mietoisten kirkon vanhinta esineistöä ovat keskiaikanen koivupuinen krusifiksi noin 1500-luvulta ja hiekkakivinen 1200-luvulta tehty kasteallas, jotka lienevät peräisin Hietamäen kappelista. Kirkon valkoinen, lahjoituksena saatu könninkello on 1800-luvun puolivälistä. Myös kirkon katon kristallikruunut ovat lahjoituksena saatuja, muun muassa nelihaaraisen kristallikruunun on lahjoittanut Kaukurlan Kauppilan entinen isäntä J. Lythman vuonna 1885. Kirkon tornissa säilytetään myös useita vanhoja esineitä, kuten vaivaistukki, entinen krusifiksi, mustapenkki ja jalkapuu.


title: Mietoisten kirkko

text: Mietoisten kirkko ympäristöineen luokiteltiin valtakunnallisesti merkittäväksi kulttuurihistorialliseksi ympäristöksi Museoviraston vuonna 1993 julkaisemassa inventoinnissa mutta ei enää vuonna 2009 julkistetussa uudessa inventoinnissa.


title: Michael Zara

text: Michael Zara (s. 2. tammikuuta 1980 Scottsdale, Arizona, Yhdysvallat) on yhdysvaltalainen miesnäyttelijä, joka näytteli saippuasarjassa "Päivien viemää" vuosina 2000–2001. Muuten hän on näytellyt lähinnä elokuvissa. Hän on aloittanut televisioesiintymisen vuonna 2000, ja esiintyy edelleen.


title: Marko Talvitie

text: Marko Talvitie (s. 23. joulukuuta 1976 Lehtimäki) on suomalainen pistooliampuja. Hän edustaa Lehtimäen Ampujia.


title: Marko Talvitie

text: Talvitien parhaimmat saavutukset ovat vuodelta 2006 Guangzhoun maailmancupin osakilpailun toinen sija 25 metrin olympiapistoolissa ja maailmancupin finaalin neljäs sija myös olympiapistoolissa. Hän on ollit parhaimmillaan maailmanmestaruuskilpailuissa 13. olympiapistoolissa vuonna 2006 Zagrebissa ja Euroopan-mestaruuskilpailuissa 11. myös olympiapistoolilla vuonna 2007 Granadassa. Talvitie ampuu olympiapistoolin lisäksi 25 m iso- ja vakiopistoolia, sekä kansallisella tasolla 10 m ilmapistoolia.


title: Marko Talvitie

text: Talvitie on osallistunut Lahdessa 2002 ja Zagrebissa 2006 pidettyihin MM-kilpailuihin. 25 metrin olympiapistoolissa hän on ollut parhaimmillaan 13. ja 25 metrin isopistoolissa sijalla 38.


title: Marko Talvitie

text: Talvitie on saavuttanut 25 metrin olympiapistoolissa maailmancupissa hopeaa ja finaalipaikan maailmancupin finaalissa.


title: Marko Talvitie

text: Talvitien hallussa olevat Suomenennätykset:


title: Marjut Heinonen

text: Marjut Elisabet Heinonen (s. 28. lokakuuta 1976 Trollhättan) on suomalainen skeet-ampuja. Hän edustaa Oulun Seudun Haulikkoampujia.


title: Marjut Heinonen

text: Vuonna 2007 Heinonen hankki Suomelle paikan Pekingin olympialaisiin 2008 naisten skeetissä ollen maailmancupin kymmenes Mariborissa. Olympialaisissa hän oli 17:s. MM-kilpailuissa Heinosen parhaimpia saavutuksia ovat 7. sija Münchenissä vuonna 2010 ja 13. sija Kairossa vuonna 2001. EM-kilpailuissa hän oli kuudes Granadassa vuonna 2007 ja seitsemäs Larnakassa vuonna 2012.


title: Marjut Heinonen

text: Maailmancupissa Heinonen on ollut parhaimmillaan yhdeksäs Kairossa 2006, Santo Domingossa 2007 ja Granadassa 2013.


title: Game Over (vuoden 2005 elokuva)

text: Game Over on vuonna 2005 valmistunut, vuonna 2001 tapahtuneisiin Heinojen murhiin pohjautuva suomalainen elokuva. Sen on ohjannut Pekka Lehto ja sen pääosissa ovat Reino Nordin, Julius Lavonen, Jarkko Niemi ja Juuso Pekkinen.


title: Satu Mäkelä-Nummela

text: Satu Silja Päivikki Mäkelä-Nummela (o.s. Mäkelä, s. 26. lokakuuta 1970 Mallusjoki, Orimattila) on suomalainen trap-ampuja ja olympiavoittaja Pekingistä 2008. Hän edustaa Orimattilan Seudun Urheiluampujia.


title: Satu Mäkelä-Nummela

text: Mäkelä-Nummela on voittanut trap-ammunnan maailmancupin osakilpailun viidesti vuosina 2005, 2006, 2012, 2014 ja 2015. Ensimmäisen maailmancupin kilpailun hän voitti Americanassa Brasiliassa vuonna 2005. Suhlin vuoden 2006 maailmancupkilpailun voitollaan Mäkelä-Nummela saavutti Suomelle olympiapaikan Pekingin kesäolympialaisiin 2008. Olympialaisissa Mäkelä-Nummela ylsi olympiavoittoon 91 pisteellä, joka oli myös uusi olympiakisojen ennätys.


title: Satu Mäkelä-Nummela

text: Trapin MM-kilpailuissa Mäkelä-Nummela on ollut kaksi kertaa pronssilla, vuonna 1995 Nikosiassa ja vuonna 2009 Mariborissa. Vuoden 2009 kisojen peruskilpailussa Mäkelä-Nummela sivusi maailmanennätystulosta 74 kiekkoa. Vuoden 2017 EM-kilpailuissa Bakussa Mäkelä-Nummela sai myös pronssia. Vuoden 1995 MM-kisoissa ja vuoden 2012 EM-kisoissa Larnakassa hän oli voittamassa pronssia joukkuekilpailussa.


title: Satu Mäkelä-Nummela

text: Vuonna 2011 Mäkelä-Nummela saavutti Suomelle olympiapaikan Lontoon olympialaisiin 2012 sijoituttuaan Pekingissä maailmancupin osakilpailussa neljänneksi. Olympialaisissa Mäkelä-Nummela putosi trapin finaalista uusinnoissa sijoittuen seitsemänneksi. Syyskuussa 2012 hän voitti maailmancupin finaalin Mariborissa.


title: Satu Mäkelä-Nummela

text: Neljännen maailmancupin osakilpailuvoittonsa Mäkelä-Nummi saavutti Pekingissä heinäkuussa 2014. Toukokuussa 2015 hän voitti maailmancupin osakilpailun Larnakassa ja varmisti samalla Suomelle maapaikan Rion olympialaisiin 2016.


title: Satu Mäkelä-Nummela

text: Alkuvuonna 2009 Mäkelä-Nummela valittiin Suomen urheilugaalassa Vuoden urheilijaksi ja samalla Vuoden naisurheilijaksi. Vuonna 2009 Suomen Ampumaurheiluliitto valitsi Mäkelä-Nummelan Vuoden ampujaksi toisen kerran peräkkäin.


title: Satu Mäkelä-Nummela

text: Orimattilan kaupungissa Orimattilan ampumaradalle johtava hiekkatie on nimitetty Olympiavoittajantieksi.


title: Satu Mäkelä-Nummela

text: Mäkelä-Nummelan aviomies ja valmentaja on Matti Nummela. Heillä on kaksi lasta. Perhe asuu Orimattilassa.


title: Dynamismi

text: Dynamismi on metafyysinen käsitys, jonka perusti Gottfried Leibniz 1600-luvulla. Dynamismi haluaa selittää kaikkeutta toimivien, pisteenkaltaisten voimien avulla. Niillä ei ole ulottuvaisuutta, mutta niihin liittyy kaukovaikutus. Dynamismin mukaan todellisuus koostuu yksinkertaisista perusosista, monadeista, ja perusosien ryhmistä, joilla on vain voimia. Perusosien välinen vuorovaikutus tapahtuu ilman kosketusta, liikkeen ennalta-asetetun harmonian mukaisesti, ja tuottaa kaikki kaikkeudessa tapahtuvat ilmiöt.


title: Dynamismi

text: Dynamismi kehittyi vastauksena mekanistisen filosofian passiiviselle käsitykselle aineesta. Dynamistisia kuvauksia voidaan löytää Leibnizin lisäksi Baruch Spinozalta ja Henri Bergsonilta, ja jo kauan ennen heitä Parmenideelta, antiikin atomisteilta ja Plotinokselta. Myös Immanuel Kant auttoi dynamistisen teorian kehittämisessä. Nykyfilosofiassa dynamistisia käsityksiä voidaan löytää sekä Alfred North Whiteheadin edustamasta prosessifilosofiasta että Ludwig von Bertalanffyn ja William Ross Ashbyn systeemiteoriasta.


title: Stranger in This Town

text: Stranger in This Town on yhdysvaltalaisen kitaristi Richie Samboran ensimmäinen sooloalbumi.


title: Stranger in This Town

text: Kun Samboran yhtye Bon Jovi jäi tauolle 1990-luvun alussa yhtyeen jäsenet saivat keskittyä panostamaan omiin projekteihinsa yhtyeen ulkopuolella. Sambora halusi levyttää ensimmäisen studioalbuminsa sooloartistina ja hän pyysi Bon Jovin rumpali Tico Torresia ja pianisti David Bryania mukaan levyttämään albumia. Sambora on albumilla sekä kitaristina että laulajana. Albumilla vierailee monia muusikoita ja muun muassa brittiläinen kitaristi Eric Clapton soittaa kitarasoolon kappaleessa "Mr. Bluesman".


title: Stranger in This Town

text: Albumi nousi Yhdysvalloissa "Billboard 200"-listalla korkeimmillaan sijalle 36, ja Britannian albumilistalla albumin sijoitus oli 20. Albumilta julkaistiin kolme singleä; "Stranger in This Town", "Ballad of Youth" ja "One Light Burning". "Ballad of Youth" nousi "Billboard Hot 100"-listalla parhaimmillaan sijalle 63 ja "Hot Mainstream Rock Tracks"-listalla sijalle 13, ja "Stranger in This Town" "Hot Mainstream Rock Tracks"-listalla sijalle 38. Kappaleista kuvattiin myös musiikkivideot.


title: Häävälä

text: Häävälä on keskiaikainen kylä Halikossa, joka sittemmin on jaettu Ali-Häävälän ja Yli-Häävälän kyliksi.


title: Häävälä

text: Häävälä sijaitsee Halikonjoen varrella Märynummen harjumuodostuman luoteisosassa. Rainoja erottaa kylät toisistaan. Vakituista asutusta ja maanviljelystä molemmissa Häävälöissä oli mahdollisesti jo ennen 1300-lukua. Ala-Häävälän alueella sijaitsevalta Häävälän linnavuorelta on löytynyt merkkejä rautakautisesta asutuksesta. Alueella on myös useita myötä muita rautakaudella käytössä olleita linnavuoria. Alle seitsemän kilometrin päässä Häävälän linnavuoresta sijaitsevat Pailinnan linnamäki, Rikalan linna sekä Veitakkalan linnamäki.


title: Häävälä

text: Nykyään Häävälässä viljellään edelleen maata, vaikka maatilojen määrä onkin laskenut. Kylissä on omakotitaloasutusta. Ali-Häävälässä on Halikonjoen ylittävä pieni silta. Yli-Häävälän entinen päärakennus on nykyään autio ja huonossa kunnossa.


title: Albert Brooks

text: Albert Brooks (synt. Albert Einstein, s. 22. heinäkuuta 1947) on yhdysvaltalainen näyttelijä, käsikirjoittaja ja ohjaaja. Hän on näytellyt vuodesta 1975.


title: Albert Brooks

text: Brooks on vieraillut "Simpsonit"-animaatiosarjassa seitsemästi (nimellä A. Brooks) esittäen joka kerralla eri hahmoa ja oli myös mukana "The Simpsons Movie" -elokuvassa. IGN valitsi hänet vuonna 2010 sarjan historian parhaaksi vierailevaksi tähdeksi.


title: Albert Brooks

text: Hän avioitui Kimberly Shlainin kanssa vuonna 1997.


title: Undiscovered Soul

text: Undiscovered Soul on Bon Jovi-kitaristi Richie Samboran toinen studioalbumi. Albumi julkaistiin 23. helmikuuta 1998 ja tuottajana toimi Don Was. Levyn kappaleiden kirjoittamiseen osallistui myös Bon Jovin kosketinsoittaja David Bryan, joka myös vastaa levyn kosketintuotanosta. Albumi ei ollut hääppöisempi menestys, vaikka 2002 Samboralle myönnettiin levystä kultaa.


title: Camryn Manheim

text: Camryn Manheim (s. 8. maaliskuuta 1961, Caldwell, New Jersey, Yhdysvallat) on yhdysvaltalainen näyttelijä, joka on parhaiten tunnettu Ellenor Fruttin roolista ABC:n lakiasiaintoimistoon sijoittuvassa "Oikeus ja kohtuus" draamasarjassa ja Delia Banksin roolista televisiosarjassa "Aavekuiskaaja".


title: Camryn Manheim

text: Manheim syntyi Debra Frances Manheim nimisenä Caldwellissa, New Jerseyssä, juutalaisperheeseen. Äiti Sylvia on opettaja ja isä Jerome Manheim on matematiikan professori.


title: Camryn Manheim

text: Manheim työskenteli viittomakielen tulkkina sairaaloissa. Hän suoritti vuonna 1987 taideaineiden maisterintutkinnon New Yorkin yliopistossa. Hän voitti Emmy-palkinnon näyttelijäsuorituksestaan sarjassa "Oikeus ja kohtuus". Vuonna 2005 hänet nimettiin Golden Globe -palkintoehdokkaaksi sivuosaroolista ja Emmy-ehdokkaaksi parhaasta sivuosaroolista minisarjassa "Elvis".


title: Camryn Manheim

text: Manheim on naisten ja homoseksuaalien oikeuksia ajava ihmisoikeusaktivisti. Hänellä on yksi lapsi, Milo Jacob.


title: Hirvensalo-Kakskerta

text: Hirvensalo-Kakskerta on Turun kaupungin 2. suuralue. Siihen kuuluvat Hirvensalon, Satavan ja Kakskerran saaret sekä lisäksi joitain pienempiä saaria.


title: Hirvensalo-Kakskerta

text: Suuralueen asukasluku on 10 411 (2014). Se on kuitenkin samaan aikaan myös Turun nopeimmin kasvava suuralue, sen väestö kasvaa vuosittain 1,45 %. Se on myös Turun nuorin suuralue, noin 25 % sen väestöstä on alle 15-vuotiaita, yli 65-vuotiaita on vain noin 8 %. Alueen väestöstä äidinkielenään suomea puhuu 91 %, ruotsia 6 % ja muita 3 % väestöstä.


title: Hirvensalo-Kakskerta

text: Alueen kylät ovat peräisin entisen Kakskerran kunnan ajoilta: Artukka, Hännälä, Höyttinen, Kaivonen, Myllykylä, Naula, Ollila ja Penilä. Nykyisin kylien nimien sijasta käytetään yleisemmin kaupunginosien nimiä.


title: Hirvensalo-Kakskerta

text: Suuralue muodostuu 16 kaupunginosasta, joista kaikki paitsi Kakskerta ja Satava ovat Hirvensalon saarella.


title: P. J. O’Rourke

text: Patrick Jake O’Rourke (s. 14. marraskuuta 1947, Toledo, Ohio) on yhdysvaltalainen poliittinen satiirikko, journalisti ja kirjoittaja. Hän työskentelee Cato-instituutissa.


title: Fiat CR.1

text: Fiat CR.1 oli italialainen, kaksitasoinen, yksimoottorinen ja yksipaikkainen hävittäjälentokone, jota käytettiin 1920- ja 30-luvuilla. Kone oli puu- ja kangasrakenteinen. Puu- ja kangasrakenteisen hävittäjän suunnitteli Celestino Rosatelli, jonka nimestä on peräisin lyhenne CR. Koneen erikoisin ominaisuus oli sen alasiivet; ne olivat yläsiipiä pidemmät. Konetta käyttivät Italian ilmavoimat Regia Aeronautica sekä Latvian ilmavoimat.


title: Amber Hay

text: Amber Hay (s. 27. heinäkuuta 1987 Oahu, Havaiji, Yhdysvallat) on yhdysvaltalainen näyttelijä. Hänet tunnetaan enimmäkseen elokuvista, mutta hän on myös esiintynyt joissakin sarjoissa. Vuodesta 2003 alkaen hän on näytellyt televisiossa. Hän oli näyttelijäuransa alkaessa 16-vuotias.


title: Tokoinranta

text: Tokoinranta () on puisto Helsingin Kalliossa Suomenlahteen kuuluvan Eläintarhanlahden rannalla. Se sijoittuu Eläintarhanlahden ja Eläintarhantien väliselle alueelle. Etelässä puisto rajoittuu Eläintarhanlahteen ja pohjoisessa Eläintarhantiehen. Idässä se päättyy Hakaniemeen. Lännessä puisto rajoittuu Linnunlaulun vanhaan huvila-alueeseen ja rautatiehen. Asfalttipäällysteinen kevyenliikenteen väylä kulkee puistoalueen pohjoisreunaa Eläintarhantien myötäisesti. Eläintarhanlahden ranta on pengerretty kivimuurilla. Eläintarhantien pohjoispuolella on Helsingin kaupunginteatterin rakennuskompleksi, jonka itäpuolella sijaitsee Helsingin sosiaaliviraston talo.


title: Tokoinranta

text: Tokoinrannan itäosassa on pieni lasten leikkipuisto sekä Miina Sillanpäälle omistettu pronssinen Soihtu-muistomerkki. Sen teki Aimo Tukiainen vuonna 1968. Länsikulmassa puolestaan sijaitsee Café Pirittan matala valkoinen tiilirakennus. Tokoinrannassa on ympäri vuoden runsaasti kansalaisten omaehtoista virkistystoimintaa. Loppukesäisin puistoon pystytetään Huvila-teltta Helsingin juhlaviikkojen tapahtumia varten.


title: Tokoinranta

text: Aiemmin Tokoinrannassa on ollut kaupungin vuokraamia venepaikkoja rantakiinnityksellä. Vähäisen kysynnän vuoksi nämä poistettiin vuonna 2008. Tokoinrannalla on kaksi laituria, joista toinen on Hakaniemen venekerhon käytössä ja toinen on kaupungin vuokrapaikkoja. Hakaniemen venekerho on toiminut Tokoinrannassa vuodesta 1966.


title: Tokoinranta

text: Hakaniemen kohdalla puistoalue kaartuu Eläintarhanlahden rantaviivan mukaisesti lounaaseen jatkuen Säästöpankinrannan myötäisenä kapeana viheralueena Kaisaniemenlahden rantamille. Tokoinranta nimettiin suomalaisen poliitikon ja työväenliikkeen alkuvaiheen keskeisen johtomiehen Oskari Tokoin mukaan vuonna 1968.


title: King’s Singers ja Valkeat yöt

text: King’s Singers ja Valkeat yöt () on musiikkipitoinen televisiodokumentti maailmankuulusta englantilaisesta a cappella -lauluyhtyeestä King’s Singers. Lauluyhtye teki kesällä 1994 kiertueen Tallinnaan, Helsinkiin, Hollolaan ja Lahteen. Yleisradion TV-tuottajat Aarno Cronvall ja Erkki Pohjanheimo seurasivat kuvausryhmän kanssa lauluyhtyeen matkaa ja konsertteja.


title: King’s Singers ja Valkeat yöt

text: Ohjelmassa kuvataan lauluyhtyeen saapumista Tallinnan lentokentälle, vastaanottoseremonioita, lehdistötilaisuutta ja yhtyeen harjoituksia muun muassa virolaisen säveltäjä Veljo Tormisin kanssa. Välillä yhtye rentoutuu pelaamalla jalkapalloa. Tallinnan konsertista on mukana muutama laulu. King’s Singers käy myös Tallinnan laululavalla. Matka jatkuu M/S Georg Otsilla Helsinkiin. Laivalla yhtye harjoittelee, joutuu naisten tansseihin ja pohtii juuri itsenäistyneen Viron tilannetta. Helsingissä King’s Singers pitää Sibelius-Akatemiassa mestariluokan. Sitten ovat vuorossa harjoitukset Hollolan vanhassa kirkossa, rentouttava kalastusretki, konsertti ja karonkka. Lahdessa King’s Singers laulaa Lahden Kansainvälisen Urkuviikon konsertissa Ristinkirkossa. Dokumentti päättyy rapujuhliin Alasenjärven rannalla. Laulajien kanssa tehtyjen haastattelujen teemoja ovat lauluyhtyeen synty, laulajien ja ohjelmiston valinta, yhdessäolo sekä pitkien ja eri puolille maailmaa ulottuvien kiertuematkojen rasittavuus ja perhe-elämä.


title: King’s Singers ja Valkeat yöt

text: "King’s Singers ja Valkeat yöt" on TV1:n Kansainvälisen musiikin ja englantilaisen IMG Artists Europe -yhtiön yhteistuotantoa. Ensilähetys oli Yle TV1 -kanavalla 27. joulukuuta 1994. Ohjelman kesto on 54 minuuttia ja 15 sekuntia.


title: Gibson Nighthawk

text: Gibson Nighthawk on Gibsonin lyhyen ajan valmistettu sähkökitaramalli. Sen alamalleja ovat Nighthawk Custom, Special, Landmark ja Hawk.


title: Gibson Nighthawk

text: Perus-Nighthawkissa on yksiosainen mahonkinen kaula sekä vaahterasta ja mahongista valmistettu runko. Nighthawkin skaalan pituus on 648 mm (25.5"). Kitarassa on yleensä yksi äänenvoimakkuuden ja yksi äänenvärin säädin ja kahden humbucker-mikrofonin vaihtoon viisiasentoinen kytkin. Joissakin Nighthawkin alamalleissa on kahden humbuckerin lisäksi keskellä yksi yksikelainen mikrofoni. Näissä malleissa äänenvoimakkuuden ja äänenvärin säätimet toimivat push/pull-tekniikalla.


title: Shadow Zone

text: Shadow Zone on Static-X:n kolmas studioalbumi, joka julkaistiin 7. lokakuuta 2003. Se nousi Yhdysvalloissa Billboard 200 -listan sijalle 20.


title: Shadow Zone

text: Albumi ei saavuttanut yhtä suurta myyntimäärää kuin edelliset albumit "Wisconsin Death Trip" ja "Machine". Albumi on ensimmäinen Josh Abrahamin ja Tom Whalleyn tuottama Static-X:n albumi.


title: Ammunnan maailmanmestaruuskilpailut 1998

text: Kansainvälisen ampumaurheiluliiton (ISSF) 47. maailmanmestaruuskilpailut järjestettiin 14.7.-28.7.1998 Espanjan Barcelonassa, mutta 300 m lajit järjestettiin Zaragozassa.


text:
Miesten maailmanmestaruudet 300 m kivääreissä ratkaistiin Zaragozassa.
Miesten maailmanmestaruudet 300 m kivääreissä ratkaistiin Zaragozassa.


title: Eunice Cho

text: Eunice Cho (s. 15. joulukuuta 1991, New Jersey, Yhdysvallat) on yhdysvaltalainen näyttelijä, joka on esiintynyt kolmessa televisiosarjassa, jotka ovat "Re-Animated" vuonna 2006, "Naked Brothers Band Movie" vuonna 2005 ja "Little Bill" vuonna 1999.


title: Nighthawk

text: Nighthawk tarkoittaa seuraavia asioita:


title: Black Ice (kappale)

text: Black Ice on Hanna Pakarisen esittämä Musta jää -elokuvaa varten tehty kappale. Kappale sisältyy elokuvasta julkaistulle soundtrackille ja se julkaistiin myös singlenä. Kappaleesta on julkaistu myös musiikkivideo.


title: Black Ice (kappale)

text: Kappaleen on säveltänyt ja tuottanut Apocalyptica-yhtyeestä tuttu Eicca Toppinen.


title: Ryōko Nagata

text: Ryōko Nagata (, s. 23. helmikuuta 1975 Gifu) on japanilainen ääninäyttelijä, joka työskentelee Vi-Vo -yhtiöllä. Hänet tunnetaan parhaiten Eclairin ääniroolista Kiddy Graden animesarjoista ja elokuvista. Nagata muun muassa dubbasi japaniksi Chloe Sullivanin Smallvillessa.


title: Ryōko Nagata

text: Nagata opiskeli Tsukuban yliopistossa.


title: Kiinalainen horoskooppi

text: Kiinalainen horoskooppi on termi, jota käytetään 12 eläimeen perustuvasta kiinalaisen astrologian haarasta. Se on varsinaisten astrologisten menetelmien rinnalla elävä kansanomainen selitysmalli, joka käyttää eläinten ominaisuuksia ihmisten luonnehtimiseen.


title: Kiinalainen horoskooppi

text: Sanan "horoskooppi" (kreik. hora - tunti, skopos - seuranta) käyttäminen kiinalaisen astrologian yhteydessä on teknisesti väärin, koska se tarkoittaa länsimaista taivaankappaleiden sijaintia kuvaavaa karttaa tutkittavalla hetkellä. Koska termi on vakiintunut populääriastrologian sanastoon, sitä voidaan käyttää eläintulkinnoista. Kiinalaiset astrologit ovat ottaneet mallia länsimaisista horoskooppimarkkinoista. Nykyään länsimaisia horoskooppeja mukailevia eläinhoroskooppeja julkaistaan eri medioissa.


title: Kiinalainen horoskooppi

text: Vanhimmat tunnetut viittaukset eläinnimitysten käyttöön ovat ajalta 200-300 eaa., mutta niissä eläimistö on osittain erilainen ja niillä kuvataan rikollisten ominaisuuksia.


title: Kiinalainen horoskooppi

text: Nykyään tunnettu eläimistö ja niiden järjestys on hyvin samankaltainen turkkilais-mongolialaisten kansojen vastaavan järjestelmän kanssa. On luultavaa, että eläinjärjestelmä on lainaa Keski-Aasian kansoilta. Vastaava kahdentoista eläimen sarja on ollut käytössä myös kreikkalais-egyptiläiseltä ajalta ja tunnetaan kreikkalaisperäisellä nimellä "dodekaoros".


title: Kiinalainen horoskooppi

text: Eläinnimitysten käyttäminen nykymuodossaan astrologisissa tulkinnoissa mainitaan ensi kertaa 600-luvun lähteissä. Oletetaan, että Intiasta tulleet vaeltavat buddhalaiset munkit joko toivat eläintulkinnat tullessaan tai ainakin edesauttoivat niiden leviämistä ansaitessaan elantonsa ennustamalla tavalliselle kansalle. Vaeltavilla munkeilla ei ollut yleensä niin korkeaa koulutusta, että he olisivat pystyneet tekemään tarkempia astrologisia laskelmia, joten syntymävuoden eläin oli helpoin tapa luokitella ihmiset.


title: Kiinalainen horoskooppi

text: Eläinmerkkien mytologisesta alkuperästa on useita versioita. Yleisimmän version mukaan Buddha kutsui kaikki eläimet luokseen ollessaan lähdössä maan päältä. Vain kaksitoista eläintä saapui paikalle. Buddha nimitti palkinnoksi 12 vuotta näiden eläinten mukaan ja määräsi ne hoitamaan vuorollaan maan ja sen asukkaiden asioita, kukin kykyjensä ja luonteensa mukaisesti.


title: Kiinalainen horoskooppi

text: Tarina Buddhasta todistaa eläinmerkkien leviämisestä buddhalaisuuden siivellä, mutta ei niiden alkuperästä.


title: Kiinalainen horoskooppi

text: 12 eläintä liitettiin ikivanhaan kiinalaiseen ajanlaskumerkistöön, maallisiin oksiin, joita on myös kaksitoista:


title: Kiinalainen horoskooppi

text: Kun vuosia, kuukausia, päiviä ja tunteja nimetään eläinten mukaan, se tehdään maallisten oksien kautta.


title: Kiinalainen horoskooppi

text: Jokaisella eläimellä on elementti ja yinyang-määre. Yin-merkki on passiivinen, feminiininen, pehmeä ja rauhallinen. Yang-merkki on aktiivinen, maskuliininen, kova ja liikkuva. Yin ja yang vaikuttavat osaltaan eläimen luonteeseen. Yin-merkkejä voidaan kuvailla introverteiksi ja yang-merkkejä ekstroverteiksi.


title: Kiinalainen horoskooppi

text: Muutaman eläimen kohdalla nähdään erilaisia käännöksiä:


title: Kiinalainen horoskooppi

text: 牛 niú kattaa kaikki nautaeläimet. Sen voi kääntää lehmäksi tai sonniksi. Härkä on vakiintunut käännös suomessa. Lehmä olisi oikeampi käännös, koska kyseessä on yin-eläin. Myös käännöksiä puhveli ja vesipuhveli näkee. Vesipuhveli on kuitenkin eteläisemmän Kiinan eläin, jota Keski-Aasian paimentolaiset eivät tunteneet.


title: Kiinalainen horoskooppi

text: 兔 tù on jänis. Usein näkee käytettävän kissaa jäniksen asemasta, mutta se ei ole alkuperäinen kiinalainen eläinmerkki.


title: Kiinalainen horoskooppi

text: 羊 yáng tarkoittaa sekä vuohta että lammasta. Koska menetelmä on ilmeisesti peräisin Keski-Aasian paimentolaiskansoilta, joille vuohi oli lammasta vanhempi kotieläin, vuohi katsotaan tässä yhteydessä oikeammaksi käännökseksi.


title: Kiinalainen horoskooppi

text: 雞 jī tarkoittaa kanaa ja kukkoa. Kukko on suomeen vakiintunut käännös. Kana olisi asianmukaisempi, koska kyseessä on yin-eläin.


title: Kiinalainen horoskooppi

text: 豬 zhū tarkoittaa sikaa, emakkoa ja karjua. Sen näkee joskus käännettävän villisiaksi tai villikarjuksi. Kyseessä on kuitenkin yin-eläin, ihmisen kesyttämä kotieläin.


title: Kiinalainen horoskooppi

text: Lehmä, kana ja sika ovat hyötyeläimiä. Tässä suhteessa näistä eläimistä erityisesti lehmä ja kana naaraina ovat aina olleet tärkeämpi sukupuoli, joten on loogista olettaa, että alun perin on tarkoitettu juuri naaraita, vaikka sanat kattavat molemmat sukupuolet. Niille annettu yin-ominaisuus näyttää tukevan tätä tulkintaa.


title: Kiinalainen horoskooppi

text: Vietnamissa härkä muuttui kotoperäiseksi vesipuhveliksi. Jäniksellä oli liian rivo merkitys, jotta sitä olisi haluttu käyttää ihmisiä kuvaamaan. Jäniksen tilalle otettiin kissa.


title: Kiinalainen horoskooppi

text: Japanissa sikaa kutsutaan villisiaksi.


title: Kiinalainen horoskooppi

text: Thaimaassa lohikäärme korvattiin nagalla.


title: Kiinalainen horoskooppi

text: Kazakstanissa kotilo korvasi lohikäärmeen ja leopardi tiikerin. Leopardia käyttivät turkkilais-mongolialaiset kansat.


title: Kiinalainen horoskooppi

text: Eläinhoroskoopin vuoden ja kuukauden eläimen määrittelyn perustana käytetään yleisimmin kiinalaista kuukalenteria, joka on tutuin jokapäiväisestä elämästä. Useat ammattiastrologit käyttävät aurinkokalenteria.


title: Kiinalainen horoskooppi

text: Vuosieläin katsotaan ihmisen syntymävuodesta muistaen, että vuosi alkaa helmikuussa.


title: Kiinalainen horoskooppi

text: Ennen vanhaan syntymävuosi oli tärkein tai ainoa ihmisen luonteen ja kohtalon kuvaamiseen käytetty tekijä. Se edustaa ihmisen julkista minää eli suhdetta yhteiskuntaan. Yksilön elämän todellinen merkitys tuli (ja tulee yhä Kaukoidässä) hänen asemastaan suuremman yhteisön osana. Yksi eläinmerkki toistuu 12 vuoden välein kun taas sama eläin ja sama elementti toistuvat 60 vuoden välein. Esim. yksi metallirotan vuosi on 1900 ja seuraava metallirotan vuosi on 1960. Vuosiluvun viimeinen numero kertoo elementin: 0 ja 1 = metalli. 2 ja 3 = vesi. 4 ja 5 = puu, 6 ja 7 = tuli. 8 ja 9 = maa.Kuukausimerkki määräytyy kiinalaisen syntymäkuukauden mukaan. Jos vuosieläin on katsottu kuukalenterin mukaan, on myös kuukausi katsottava kuukalenterin mukaan. Jos vuosieläin on määritetty aurinkokalenterin mukaan, pitää vastaavasti syntymäkuukautta määrittäessä käyttää aurinkokuukausia.


title: Kiinalainen horoskooppi

text: Kuukausieläin kertoo ihmisen suhteesta lähiympäristöön, tärkeimpänä oma perhe eli vanhemmat ja sisarukset. Se edustaa myös työuraa, joka yleensä määräytyi vanhempien työn mukaan.Päivämerkki määritetään jiazi-kalenterin avulla. Sen löytää helpoimmin netissä tarjolla olevien neljän pilarin laskentaohjelmien avulla.


title: Kiinalainen horoskooppi

text: Päivä kertoo ihmisestä yksilönä eli millainen hän kokee oikeasti olevansa verrattuna omaan julkisuuskuvaan (vuosi ja kuukausi). Päivä hallitsee myös henkilökohtaisia suhteita kuten avioliittoa.


title: Kiinalainen horoskooppi

text: Tuntimerkki saadaan syntymähetken kiinalaisesta tunnista. Kiinalainen tunti "shichen" (時辰 shíchén) vastaa kahta länsimaista tuntia, joten vuorokaudessa on 12 tuntia. Standardiajan mukainen syntymäaika pitää muuttaa paikalliseksi ajaksi. Jos syntymän aikaan on ollut käytössä kesäaika, viralliseen syntymätuntiin pitää lisätä yksi tunti. Jos syntymähetki on lähellä kahden tunnin rajaa, on hyvä käyttää tunnin tarkistamiseen neljän pilarin laskentaohjelmaa, joka sisältää pituusastefunktion. Joskus tarkkuuden puute voi tuottaa myös virheellisen päivän, kuukauden ja vuoden, jos tunti on vuorokauden, kuukauden tai vuoden rajalla.


title: Kiinalainen horoskooppi

text: Erityisongelman aiheuttaa rotan tunti, jonka ensimmäinen puolisko osuu edelliselle päivälle. Nykyään varsinkin lännessä jotkut ihmiset tulkitsevat tämän niin, että myös vuorokausi alkaa klo. 23. Tämä ei ole kuitenkaan alkuperäinen kiinalainen tapa vaan vuorokausi alkaa klo. 00.00 eli keskiyöllä. Niinpä käytännössä rotan tunti jakautuu kahdelle vuorokaudelle.


title: Kiinalainen horoskooppi

text: Tunti edustaa ihmisen kaikkein sisintä, joka pyritään enimmäkseen pitämään piilossa muilta. Seksi ja lapset kuuluvat sen piiriin.


title: Kiinalainen horoskooppi

text: Kellonajat (todellista paikallista aikaa):


title: Kiinalainen horoskooppi

text: Perusteellisemmissa horoskoopeissa otetaan huomioon myös eläimeen liittyvän taivaallisen rungon elementti. Jokainen eläin saa järjestyksessä puu-, tuli-, maa-, metalli- ja vesimääritteen. 2008 on maarotan vuosi, 2020 on metallirotan vuosi, 2032 vesirotan vuosi jne. Rungon elementti vaikuttaa eläimen luonteeseen.


title: Kiinalainen horoskooppi

text:
Elementtien ominaisuuksista mainittakoon:
Metalli: itsenäinen, itsepäinen, itsekäs, lujaluonteinen.
Vesi: huomaavainen, delegoija, suoriutuja.
Puu: organisoija, luotettava, sitkeä, täsmällinen.
Tuli: impulsiivinen, aktiivinen, energinen, itsekäs.
Maa: vakaa, älykäs, organisoija, järjestelmällinen, ahkera.


title: Kiinalainen horoskooppi

text: Eläinten keskinäiset sopusointuiset tai ristiriitaiset suhteet johdetaan eläimiä vastaavien maallisten oksien suhteista.


title: Kiinalainen horoskooppi

text: Liitot eli "rakastavaiset"Kolmoisliitot eli "ystävät"Yhteenotot eli "viholliset"Vahingot eli "riitakumppanit"


title: Beneath... Between... Beyond...

text: Beneath... Between... Beyond... on Static-X:n neljäs albumi sekä ensimmäinen kokoelma-albumi. Se julkaistiin 20. heinäkuuta 2004. Albumin kappaleet ovat suurimmaksi osaksi aikaisemmilla albumeilla esiintyneiden kappaleiden live- tai demoversioita.


title: Beneath... Between... Beyond...

text: Albumi nousi Yhdysvalloissa Billboard 200 -listan sijalle 139.


title: Aya Hirano

text: Aya Hirano ("平野 綾") (s. 8. lokakuuta 1987 Aichi) on japanilainen ääninäyttelijä ja J-pop laulaja, joka tunnetaan parhaiten animerooleistaan Lucky Starista, Kiddy Gradesta, Death Notesta, Lucy Heartfiliana Fairy Tailistä ja Suzumiya Haruhi no yūutsusta.


title: Aya Hirano

text: Hän syntyi Japanissa, mutta muutti Yhdysvaltoihin hyvin nuorena ennen paluutaan takaisin Japaniin vuonna 1998. Paluunsa myötä Hirano liittyi Tokion lastenteatteriin ja esiintyi useimmiten televisiomainoksissa ennen ääninäyttelijän ja laulajan uraansa.2002


title: Metohija

text: Metohija (, ), on alue Kosovon lounaisosassa ja myös samanniminen vesistön valuma-alue. Sen alueella on kolme Kosovon seitsemästä rrethistä (hallinnollisesta alueesta):


title: Metohija

text: Alue on pinta-alaltaan noin 4 500 km². Vuonna 2002 sen väkiluku oli 790 272, joka oli 40 prosenttia Kosovon koko asukasmäärästä.


title: Metohija

text: Nimi "Metohija" juontuu kreikan kielen sanasta "metokhê" (). Tämä viittaa alueella sijainneisiin lukuisiin kyliin ja maaomistuksiin, jotka olivat keskiajalla Serbian ortodoksisten luostarien ja Athosin hallussa.


title: Metohija

text: Albaniankielisen nimensä Rrafshi i Dukagjinit () alue on saanut tunnetun keskiajalla eläneen albanialaisen aatelismiehen mukaan.


title: Metohija

text: Alueesta käytettiin virallisissa yhteyksissä sen serbiankielistä koko nimeä "Kosovo i Metohija" vuoteen 1974, jolloin Kosovon perustuslailliseen asemaan tehtiin suurehkoja muutoksia Jugoslavian sosialistisen liittotasavallan perustuslain muuttamisen yhteydessä. Vuoden 1974 perustuslaissa alueen nimestä jätettiin pois "Metohija", ja koko maakunnan nimeksi tuli "Kosovo". Monet kansallismieliset serbit eivät hyväksyneet nimenmuutosta, vaan jatkoivat vanhan nimen käyttämistä (mikä tuli esiin erityisesti kuuluisassa Serbian tiede- ja taideakatemian muistiossa vuonna 1986). Vuonna 1989 Serbian silloinen presidentti Slobodan Milošević julisti Serbian uuden perustuslain. Siinä maakunnan itsehallintoa huomattavasti rajoitettiin ja palautettiin sen aiempi nimi, millä symbolisesti mitätöitiin tehdyt uudistukset.


title: Metohija

text: Metohija on noin 60 kilometrin pituinen ja leveydeltään enimmillään 23 kilometriä. Sen keskimääräinen korkeus merenpinnasta on 450 metriä. Sen suurin joki on Valkoinen Drin. Metohija rajoittuu pohjoisessa ja luoteessa Mokra Goran vuoristoon, lännessä Prokletijeen, lounaassa Pastrikiin, etelässä ja kaakossa Šarin vuoristoon sekä idässä ja koillisessa Drenica, joka erottaa sen muusta Kosovosta.


title: Metohija

text: Metohijan erilainen maantieteellinen asema muuhun Kosovoon nähden aiheuttaa eroja alueiden eläimistöön ja kasvistoon. Metohijassa Välimeren vaikutus on selkeä, minkä takia siellä esiintyy huomattava määrä välimerellisiä kasvi- ja eläinlajeja. Muu Kosovo taas on ekologisesti samankaltainen Serbian kanssa.


title: Metohija

text: Metohija saa monista pienistä joistaan kasteluvettä hedelmällisille viljelymailleen. Yhdessä välimerenilmaston kanssa tämä antaa erinomaisen tuoton viljanviljelylle. Alue on tunnettu viini- ja hedelmätarhoistaan sekä kastanja- ja mantelipuistaan.


title: Metohija

text: Metohijan suurimmat kaupungit ovat (vuoden 2006 asukasluvun mukaan):


title: Metohija

text: Metohijaan muutti 500–600-luvuilla slaaveja useissa aalloissa. 630-luvulta Metohija kuului Serbian ruhtinaskuntaan, 800-luvulta alkaen suurruhtinaskuntaan, ja Bysantin valtakunnan aikana Raškaan, jota hallitsivat Vlastimirovićit, pääkaupunkinaan Desnik.


title: Metohija

text: 900-luvun sarasteessa Bulgarian tsaari Simeon valloitti Metohijan. Vaikka serbit valtasivatkin sen takaisin jo varhain 900-luvulla, Bysantin hallinto palasi valtaan vuonna 960.


title: Metohija

text: Metohija palautettiin 1000–1100-luvuilla vähitellen Raškan hallintaan. Tämän jälkeen valtaan nousivat Nemanjićit. Serbian kuningaskunta perustettiin vuonna 1217 ja Serbian valtakunta vuonna 1345.


title: Metohija

text: Ottomaanit valtasivat Metohijan ja liittivät sen valtakuntaansa Kosovon vilajetiksi (maakunnaksi) Serbian kukistuttua vuonna 1459. Metohija muutti hyvin runsaasti albaaneita, jotka ottivat serbien aseman Metohijan hallitsevana väestönosana. Samalla islam syrjäytti siihen asti vallinneen ortodoksisen kristillisyyden.


title: Metohija

text: Vuonna 1912 Metohija liitettiin ensimmäisessä Balkanin sodassa Montenegron kuningaskuntaan. Ensimmäisessä maailmansodassa Itävalta-Unkarin joukot valloittivat Montenegron vuonna 1915. Serbian armeija karkotti keskusvallat Metohijasta vuonna 1918. Tämän jälkeen Montenegro liittyi Serbian kuningaskuntaan. Myöhemmin muodostettiin Serbien, kroaattien ja sloveenien kuningaskunta, joka uudistettiin Jugoslavian kuningaskunnaksi vuonna 1929. Akselivallat miehittivät kuningaskunnan toisessa maailmansodassa vuonna 1941, jolloin Metohijan alue liitettiin Italian hallitsemaan Albanian kuningaskuntaan. Italian solmittua rauhan liittoutuneiden kanssa vuonna 1943 Saksa otti alueen suoraan hallintaansa. Serbialaisten tšetnikkien ja jugoslavialaisten partisaanien lukuisten kapinointien jälkeen Metohija liitettiin Serbiaan ja samalla Jugoslaviaan osaksi Kosovon ja Metohijan autonomista maakuntaa.


title: Metohija

text: 17. helmikuuta 2008 Kosovo julistautui itsenäiseksi Serbiasta.


title: Paliskuntain yhdistys

text: Paliskuntain yhdistys on paliskuntien muodostama hallinnollinen elin, jonka tarkoituksena on toimia paliskuntien yhdyssiteenä.


title: Paliskuntain yhdistys

text: Porotalous, ja sitä kautta Paliskuntain yhdistys kuuluvat maa- ja metsätalousministeriön toimialaan, sillä porotalous määritellään elintarviketuotannoksi. Lihahygieniasäädösten ja tukipolitiikan osalta porotalous kuuluu maatalouden piiriin. Lapin ja Oulun lääninhallitukset valvovat alueillaan poronhoitolain noudattamista.


title: Paliskuntain yhdistys

text: Yhdistyksen tehtävät:


title: Paliskuntain yhdistys

text: Lisäksi Paliskuntain yhdistys julkaisutoimintaa, esimerkiksi Poromies –lehti on yhdistyksen julkaisema.


title: Abubaker Kaki Khamis

text: Abubaker Kaki Khamis (s. 21. kesäkuuta 1989 Elmuglad) on sudanilainen keskimatkojen juoksija.


title: Abubaker Kaki Khamis

text: Khamis voitti Marrakechin alle 18-vuotiaiden MM-kisoissa 2005 pronssia 1 500 metrin juoksussa ajalla 3.45,06. Myöhemmin samana vuonna hän sijoittui nuorten Afrikan-mestaruuskisoissa 800 metrin juoksussa seitsemänneksi ajalla 1.50,30. Seuraavana vuonna hän juoksi Pekingin nuorten MM-kisoissa 800 metrillä kuudenneksi ajalla 1.46,46. Vuoden 2007 Afrikan kisoissa Alger'ssa hän voitti kultaa ajalla 1.45,22. Hän karsiutui Osakan MM-kisoissa 2007 800 metrin alkuerissä ajalla 1.46,38.


title: Abubaker Kaki Khamis

text: Khamis juoksi 21. helmikuuta 2008 Tukholman GE-gaalassa uuden 1 000 metrin juoksun sisäratojen nuorten maailmanennätyksen ajalla 2.15,77. Maaliskuussa hän voitti 800 metrin sisäratojen maailmanmestaruuden Valencian MM-kisoissa hallikauden kärkiajalla 1.44,81. Hänestä tuli samalla sisäratojen MM-kisojen kaikkien aikojen nuorin voittaja.


title: Abubaker Kaki Khamis

text: Khamis kuului Addis Abeban Afrikan-mestaruuskilpailuissa Sudanin hopeajoukkueeseen 4 × 400 metrin viestissä. Kesäkuussa 2008 hän juoksi Oslossa Kultaisen liigan osakilpailussa 800 metrillä uuden nuorten maailmanennätyksen 1.42,69. Heinäkuussa hän voitti 19-vuotiaitten maailmanmestaruuden ajalla 1.45,60. Hän juoksi 22. heinäkuuta Tukholman DN Galassa 1 000 metrin nuorten maailmanennätyksen 2.13,93.


title: Abubaker Kaki Khamis

text: Khamis karsiutui Pekingin olympialaisissa 2008 800 metrin välierissä. Berliinin MM-kilpailuissa 2009 hän keskeytti saman matkan välieräjuoksun. Dohan sisäratojen MM-kilpailuissa 2010 hän voitti kultaa 800 metrillä ajalla 1.46,23. Hän sai samalla matkalla hopeaa Daegun MM-kilpailuissa 2011 ajalla 1.44,41. Lontoon olympialaisissa 2012 hän oli seitsemäs.


title: Abubaker Kaki Khamis

text: Khamis pitää hallussaan Sudanin ennätystä 800, 1 000 ja 1 500 metrin juoksuissa.


title: The Freddie Mercury Album

text: The Freddie Mercury Album on vuonna 1992 julkaistu Freddie Mercuryn kokoelmalevy. Suurin osa kokoelmalevyn kappaleista on uudelleenmiksauksia aiemmin julkaistuista kappaleista.


title: The Freddie Mercury Album

text: Albumia on myyty Suomessa kultalevyyn oikeuttava määrä, yhteensä 26 638 kappaleen verran.


title: Rihmabarbi

text: Rihmabarbi ("Puntius filamentosus") on aasialainen särkikala, jota pidetään myös akvaarioissa.


title: Rihmabarbi

text: Rihmabarbin kyljet ovat metallinvihreät ja sen vatsa on hopeanvaalea. Pyrstön tyvessä on musta läikkä. Pyrstöevän alaosassa on musta ja punainen kuvio. Nimensä se on saanut selkäevästään, jossa on rihmamaisia ulokkeita. Kala voi kasvaa 15 cm pitkäksi.


title: Rihmabarbi

text:
Rihmabarbia tavataan luonnossa Intiassa. Se elää kirkasvetisissä joissa, järvissä ja lammikoissa.
Rihmabarbi on rauhallinen ja kaikkiruokainen parvikala. Sopiva pH on 6-7 ja lämpötila 20-24 astetta. Suuri koko rajoittaa sen suosiota kotiakvaarioissa.


title: Hohtorasbora

text: Hohtorasbora ("Rasbora pauciperforata", syn. " Rasbora leptosoma") on särkikaloihin kuuluva rasborakalalaji. Hohtorasboraa tavataan luonnonvaraisena Kaakkois-Aasian vesistöissä. Sitä pidetään myös akvaariokalana.


title: Hohtorasbora

text: Hohtorasbora on yleisväriltään ruskeanharmaa, ja sen kyljessä kulkee kirkkaanpunainen juova suusta silmän läpi pyrstön tyveen asti. Raita jää vaisun väriseksi, jos olosuhteet eivät ole hyvät. Kala kasvaa noin 7 cm pitkäksi.


title: Hohtorasbora

text: Hohtorasboroita elää luonnossa Thaimaassa ja Kambodžasaa, Malakan niemimaalla ja Indonesiassa. Siellä sitä tavataan turvesoiden lammikoissa ja turvepohjaisten metsien puroissa.


title: Hohtorasbora

text: Hohtorasbora on rauhallinen parvikala, joka menestyy parhaiten tummapohjaisessa akvaariossa.


title: Hohtorasbora

text: Hohtorasbora voi parhaiten melko happamassa vedessä, pH 5,5–6 ja lämpötila 23–26 °C, kutuaikana 26–29 °C.


title: Wagga Wagga

text: Wagga Wagga on noin 48 000 asukkaan kaupunki Australian Uudessa Etelä-Walesissa. Se on samalla myös Uuden Etelä-Walesin suurin sisämaakaupunki. Wagga Waggasta on lähes yhtä pitkä matka maan suurimpiin kaupunkeihin Sydneyyn ja Melbourneen. Se asutettiin 1830-luvulla, ja siitä tuli kaupunki 1946. Kaupungissa tuotetaan esimerkiksi vehnää ja maitotuotteita. Siellä on myös rautasulattamoja ja puutavaran tuotantoa.


title: Jacob Bekenstein

text: Jacob David Bekenstein (; 1. toukokuuta 1947 México, Meksiko – 16. elokuuta 2015 Suomi) oli israelilais-yhdysvaltalainen fyysikko. Hänen työnsä yhdessä Stephen Hawkingin kanssa johtivat mustien aukkojen termodynaamikan tutkimiseen. Bekenstein tutki paljon informaation ja gravitaation välistä yhteyttä. Bekenstein oli Jerusalemin heprealaisen yliopiston teoreettisen fysiikan Polak-professori, Racahin fysiikkainstituutin professori ja Israelin tiedeakatemian jäsen.


title: Jacob Bekenstein

text: Bekenstein syntyi Meksikon pääkaupungissa Méxicossa vuonna 1947. Hän aloitti opinnot Polytechnic Universityssä, New Yorkissa. Hän suoritti siellä sekä kandidaatin tutkinnon että maisterin tutkinnon samana vuonna, 1969. Sen jälkeen hän jatkoi opintoja Princetonin yliopistossa väitellen vuonna 1972 filosofian tohtoriksi.


title: Jacob Bekenstein

text: Vuonna 1972 Bekenstein ehdotti, että mustilla aukoilla on oltava tietty entropia. Samalla hän yleisti termodynamiikan toisen pääsäännön mustille aukoille. Molemmat tulokset tuli vahvistetuksi myöhemmin, kun Stephen Hawking julkaisi tuloksensa Hawkingin säteilystä. Mustien aukkojen termodynamiikkaan liittyvien töittensä pohjalta Bekenstein johti informaatiolle reunaehdot sille, paljonko informaatiota voidaan tallentaa tiettyyn tilaan.


title: Jacob Bekenstein

text: Bekenstein kuoli äkillisesti Suomessa 16. elokuuta 2015.


title: Start a War

text: Start a War on Static-X:n neljäs studioalbumi, joka julkaistiin 14. kesäkuuta 2005. Albumi nousi Yhdysvalloissa Billboard 200 -listan sijalle 29.


title: Start a War

text: Vuonna 2004 yhtyeen kitaristi Tripp Eisen sai syytteen seksirikoksista, ja hänet erotettiin yhtyeestä. Tilalle otettiin ensimmäisillä albumeilla soittanut Koichi Fukuda, joka soitti kitaraa bändin hajoamiseen asti.


title: Saksipyrstö

text: Saksipyrstö ("Rasbora trilineata" eli "Rasbora calliura" tai "Rasbora stigmatura") on aasialainen särkikala, jota pidetään myös akvaarioissa.


title: Saksipyrstö

text:
Saksipyrstö on pitkulainen, vaalean kullanharmaa kala jonka voimakkaasti haaroittuneessa pyrstössä on tyypilliset musta ja valkoinen läikkä. Kalan uidessa läikät liikkuvat kuin saksien kahvat. Kyljessä kulkee kullanvärinen ohut juova kalan suusta silmän yli pyrstön tyveen, ja sen alla lyhyempi ohut musta viiru. Kala kasvaa luonnossa 15-senttiseksi, akvaariossa se jää useimmiten noin kymmensenttiseksi.
Saksipyrstöjä elää luonnossa Mekong- ja Chao Phraya- jokien vesistöissä, Sumatralla ja Borneolla. Se hakeutuu alueille, joissa virtaus on hidasta.


title: Saksipyrstö

text: Saksipyrstö on kestävä kala, joka sopii seura-akvaarioon. Se kasvaa melko isoksi ja liikkuu vauhdikkaasti ja tarvitsee siksi melko suuren akvaarion.


title: Saksipyrstö

text: Saksipyrstö kestää melko monenlaisia happamuus- ja lämpötilaoloja, phH 5,8–8 ja lämpötila 18–25 °C.


title: Charles Hickcox

text: Charles Hickcox (6. helmikuuta 1947 Phoenix, Arizona, Yhdysvallat – 15. kesäkuuta 2010) oli yhdysvaltalainen uimari ja olympiavoittaja. Hän voitti vuoden 1968 kesäolympialaisissa Méxicossa olympiakullat 200 ja 400 metrin sekauinneissa ja myös Yhdysvaltojen joukkueen jäsenenä 4 × 100 m sekauintiviestissä. Hän voitti samoissa kilpailuissa myös hopean 100 metrin selkäuinnissa. Hänellä oli uransa aikana hallussaan kuuden eri matkan maailmanennätykset.


title: Charles Hickcox

text: Hickcox valittiin maailman vuoden uimariksi vuonna 1968. Hänet valittiin myös "Swimming Hall of Famen" jäseneksi vuonna 1976.


title: Cannibal

text: Cannibal on Static-X:n viides studioalbumi, joka julkaistiin 2. huhtikuuta 2007. Albumi debytoi Yhdysvalloissa Billboard 200 -listan sijalla 36, ja sitä on myyty yli 120,000 kappaletta.


title: Cannibal

text: Albumi on ensimmäinen joka ei sisällä ”Otsego” -kappaletta, mikä oli suuri yllätys faneille.


title: Nissan Pathfinder

text: Nissan Pathfinder on Nissanin vuodesta 1985 lähtien valmistama suurikokoinen maasturi. Joillain markkinoilla malli tunnetaan nimellä Nissan Terrano. Mallistossa Pathfinder sijoittuu Muranon ja Patrolin väliin.


title: Sami Miettinen

text: Sami Miettinen (s. 1970 Lahti) on kirjoittanut Juhana Torkin kanssa kirjan Neuvotteluvalta ja pitää neuvotteluaiheista blogia suomeksi ja englanniksi. Hän myös kirjoittaa neuvottelu- ja talousaiheisia artikkeleja mm. Aamulehteen ja Talouselämään.


title: Sami Miettinen

text: Miettinen on neuvotteluasiantuntija sekä Translink Corporate Finance:in partneri. Aiemmin hän on toiminut pohjoismaiden suurimman jvk-asiamiehen Nordic Trusteen toimitusjohtajana. Miettinen on työskennellyt investointipankkiirina ja rahoituksen johtotehtävissä yli 20 vuotta, joista 12 Lontoossa Credit Suissen, RBS:n, SEB:n, Pöyry Capitalin ja Meritan palveluksessa toteuttaen noin sata kansainvälistä yrityskauppaa, osake- ja listautumisantia, joukkovelkakirjaa ja pankkilainajärjestelyä. Koulutukseltaan Miettinen on MBA Tulane Universitystä New Orleansista sekä KTM Helsingin kauppakorkeakoulusta ja on sen rahoituksen koulutusohjelman kehittäjäjäsen. Hän on myös suorittanut kansainvälisen CFA-tutkinnon.


title: Sami Miettinen

text: Vuonna 2008 Miettisen ja Juhana Torkin julkaisemaa Neuvotteluvalta-kirjaa on mm. Helsingin Sanomat käyttänyt huippupolitiikkojen neuvottelutaitojen arviointiin. Neuvotteluvalta sisältää neuvottelutaitojen nelijaon valtaan, analyyttisyyteen, sosiaalisuuteen ja periaatteellisuuten. Kehikkoa täydentävät kymmenet selkeät käytännön esimerkit yksityishenkilön basaarineuvotteluista politiikan huippuneuvotteluihin.


title: Petteri Sariola

text: Petteri Sariola (s. 16. lokakuuta 1984) on suomalainen kitaristi. Sariola toimii säveltäjänä, sovittajana ja sekä studio- että kiertuekitaristina. Hän on julkaissut kolme studioalbumia. Sariola vaikuttaa myös yhtyeessä Dead Sirius 3000.


title: Petteri Sariola

text: Sariola aloitti kitaransoiton ollessaan 7-vuotias, ja hän on opiskellut sekä klassisen että sähkökitaran soittoa. Hänelle myönnettiin vuonna 2005 Nokia Young Talent -stipendi kaikkien aikojen nuorimpana artistina. Sariola soittaa pääasiassa akustista kitaraa perkussiivisella fingerstyle-tyylillä. Hänen ensimmäinen sooloalbuminsa "Silence!" julkaistiin vuonna 2007 ja toinen albumi "Phases" julkaistiin 7. lokakuuta 2009. Kolmas albumi "Through the Eyes of Others" julkaistiin vuonna 2013. Neljäs albumi "Resolution" julkaistiin 2017, Helsingin Sanomat ja Pohjalainen -sanomalehdet antoivat levylle viisi tähteä.


title: Petteri Sariola

text: Sariola on musikaalisesta perheestä. Hänen vanhempansa ovat Eeva-Leena Pokela ja sellisti Raimo Sariola, ja hänen isovanhempansa olivat säveltäjä Marjatta Pokela ja kanteletaiteilija Martti Pokela. Lauluyhtye Rajattomassa laulava Soila Sariola on Petteri Sariolan sisko. Sariola vieraili Rajattoman 10-vuotisjuhlakiertueella vuonna 2007.


title: Julian Schnabel

text: Julian Schnabel (s. 26. lokakuuta 1951 Brooklyn, New York, Yhdysvallat) on yhdysvaltalainen taidemaalari ja elokuvaohjaaja.


title: Julian Schnabel

text: Schnabelin vanhemmat olivat newyorkilainen äiti Esther Schnabel ja Prahasta kotoisin ollut isä Jack Schnabel. Schnabelin lapsuudessa perhe muutti Texasiin. Vaikka hän oli juutalainen, hän kävi siellä katolista koulua. Juuri Brownsvillessa hän asui tärkeimmät nuoruusvuotensa aloittaen siellä lainelautailun ja päätti ryhtyä taiteilijaksi.


title: Julian Schnabel

text: Hän suoritti B.F.A.-tutkinnon Houstonin yliopistossa. Valmistuttuaan hän lähetti hakemuksen päästäkseen opiskelemaan Whitney Museum of American Artiin New Yorkin. Hakemuksessa oli mukana diakuvia hänen töistään leipäpalasten välissä. Pyrkiessään ammattitaiteilijaksi Schnabel työskenteli kokkina ja kävi usein ravintola-yökerho Max’s Kansas Cityssä tehdessään taidetta. Vuonna 1975 Schnabel piti yksityisnäyttelyn Houstonin nykytaiteen museossa. Seuraavina vuosina hän kävi useita kertoja Euroopassa, missä Antoni Gaudí, Cy Twombly ja Joseph Beuys tekivät häneen suuren vaikutuksen.


title: Julian Schnabel

text: Ensimmäinen yksityisnäyttelynsä New Yorkissa Schnabel piti Mary Boonen galleriassa vuonna 1979, jolloin häntä alettiin pitää taidemaailmassa merkittävänä uutena tekijänä. Hän osallistui Venetsian biennaaliin 1980 ja 1980-luvun alussa hän oli uusekspressionismin, ”villin maalauksen” merkittäviä hahmoja. Kun hän osallistui galleristien Mary Boonen ja Leo Castellin järjestämään näyttelyyn vuonna 1981, hän oli jo vakiintunut nimi. Hänen nykyisin kuuluisat ”lautasmaalauksensa”, suuret rikotuille posliinilautasille tehdyt maalaukset, herättivät suurta huomiota ja kriittisiä reaktiota. Scnabel toi taidekenttään eloa käyttämällä kabuki-teatterin lavastuksia, samettia ja eläintenvuotaa. Hänen korskea, jossain määrin ristiriitoja herättävä tyylinsä toivat mieleen Pablo Picasson ja Jackson Pollockin energian ja rohkeuden.